torsdag, september 7th, 2006\nSmager maden ikke af noget, kan der være flere årsager til det. Der kan være tale om, at smagsstofferne ikke når ind til smagsløgene, fx pga. tørhed i munden, svampebelægninger eller bakterieindvækst i smagsløgene.\nDa en af de større nerver fra smagsløgene forløber igennem mellemøret, kan betændelse inde i øret ændre smagssansen, men den forsvinder sjældent. Jernmangel kan medføre en betændelsesagtig tilstand i tungen med påvirkning af smagen.\nMangel på B12 vitamin, folinsyre og zink kan også give problemer med smagssansen. Tobaksrygning kan brænde smagsløgene i stykker. Det kan ikke betale sig at lave god mad til rygere. De kan ikke smage den alligevel, i hvert fald ikke de finere kvaliteter.\nSmagsløgenes funktion kan blive forstyrret og ødelagt af betændelser eller sygdomme med tilbagedannelse – degeneration – af vævene i mundhulen. Ældre har fx generelt en dårligere smagssans end yngre.\nMange former for medicin kan påvirke smagssansen, især midler mod for højt stofskifte og celledræbende stoffer. Det samme gælder visse hormonsygdomme, fx sukkersyge, virusinfektioner og radioaktiv bestråling. Hvis nerverne fra smagsløgene til hjernen bliver overskåret, fx ved en operation, forsvinder smagssansen også. Ofte tager folk fejl, når de tror, de har tabt smagssansen, men hvor det i virkeligheden er lugtesansen, der er forsvundet, men det gælder nok ikke i dit tilfælde, da du kan opfatte lugte.\nDet er desværre begrænset, hvad man kan gøre ved tab af smagssansen, men man kan forsøge at gøre noget ved årsagen, fx med kunstigt spyt ved tørhed i munden, og med behandling af svamp og bakterier i mundhulen, bla. ved børstning af tungen, så smagsløgene frigøres. Nogen mener, at et tilskud af zink og vitaminer kan hjælpe, så det er værd at prøve. Lægen kan tage blodprøver til undersøgelse for sukkersyge og mangel på B12-vitamin, folinsyre og zink. Lad også tandlægen kigge på munden. Mundhygiejnen har stor betydning.\nMagnesium, som mange har for lidt af på grund af moderne og dårlig kost, har otgså betydning for nervesystemet.\nMan kan også forsøge at tage et tilskud af LongoVital, fx 6 tabletter dagligt i tre uger og derefter tre dagligt. LongoVital indeholder en række gode antioxidanter og har en påviseligt positiv virkning på immunsystemet. Det er også værd at prøve med et tilskud af gammalinolensyre i form af fx kæmpenatlysolie, da gammalinolensyre har en positiv effekt på genopbygning af nerver.\nDer kan dog være betydelige bivirkninger, da dosis er høj. Der kan forekomme søvnløshed, rastløshed, hovedpine, kvalme, opkastninger, mavesmerter og utilpashed samt hudreaktioner. Forsvinder ved ophør. Visse lægemidler som fx cimetidin, Antabus,\nallopurinol, ciprofloxazin, fluvoxamin, alfa-interferon og profafenon nedsætter udskillelsen af teofyllin, medførende risiko for forgiftning.\nHvis man føler, at smagssansen er dårlig, er det en god idé at spise meget krydret mad. Dels indeholder krydderierne en række værdifulde og kraftige antioxidanter, og dels smager maden af mere. Brug godt med peber, ingefær, chili, paprika, citron- og grapesaft.\ntirsdag, juni 13th, 2017\nSmerter er en del af livet. Storm Petersen har engang sagt: ”Hvis du vågner en morgen, og ikke har ondt nogen steder, så er du død!”. Der findes ikke kun legemlige smerter, men også psykiske, sociale, sjælelige eller eksistentielle smerter. Livet gør ondt engang imellem, og det giver som noget positivt anledning til at tænke over, hvad der er vigtigt i livet, og til at skønne mere på det.\nOfte er der bag smerten en betændelsestilstand – inflammation, der påvirker modtagesteder i vævene, hvor smerterne opstår – smertereceptorerne. De påvirkes af kemiske stoffer, der dannes på stedet. Derfra går der nervesignaler til rygmarven og videre op gennem denne til undersiden af hjernen (Thalamus), hvor smerterne tilføjes en følelsesmæssig del. På vejen er der ”smerteporte”, hvor smertesignalerne enten kan hæmmes, forstærkes eller vedligeholdes, afhængigt af signaler fra hjernen eller fra andre steder i nervesystemet omkring det skadede sted. Der dannes i rygmarvens bageste del en transmitter – substans P – der frigøres af smertesignalet og forstærker dets videre gang til hjernen.\n• Arachidonsyre (oksekød, mejeriprod., indmad)\n• For mange flerumættede fedtsyrer i forhold til omega-3 – margarine\n• Sukker og andet med højt glykæmisk indeks\n• For meget jern i kroppen\n• Legemlig overbelastning af led, sener, muskler mm.\nMåling af graden af inflammation/betændelse sker i dag oftest ved hjælp af måling af C-reaktivt protein – CRP. Tidligere brugte man oftest sænkningsreaktionen – SR, og SR har stadig værdi, især ved gigtlidelser.\n• Reduktion af overvægt\n• Spis mad med lavt glykæmisk indeks (grønsager, grov kost, højt indhold af kostfibre)\n• Undgå margarine (omega-6 fedtsyrer, transfedtsyrer)\n• Spis mindre kød\n• Undgå stærk opvarmning af fedt (fx friture)\n• Antioxidanter, bl.a. C-vitamin (et gram to gange dagligt) og selen, 200 mikrogram dgl., fx Seleno Precise.\n• E-vitamin, fx Cardi-E eller Natur-E, to kapsler dagligt\n• D3-vitamin undertrykker kronisk inflammation. Mindst 100 mikrogram dagligt.\n• Olivenolie (Nature 2005; 437: 45-46).\n• Omega-3 fedtsyrer (fiskeolie, hørfrøolie, Nutridan, nødder, mandler)\n• Gammalinolensyre (GLA) (natlysolie)\n• B12, B6 og folinsyre hæmmer homocystein\n• K1 og K2-vitamin (modvirker også osteoporose)\n• Magnesium (ikke Magnesia), fx 600 mg om aftenen.\n• Artiskok, chili, Aronia og andre mørke bær, fx Aroniasaft (helsekostforr).\n• Policosanol (Policosanol Complex)\n• Curcumin (fx Curcumin Forte, Turmeric eller Curcuma longa), krydderier\n• Ingefær, fx Urizal eller Zingiberin)\n• Ingefær og curcumin findes som bl.a. Gurkedol.\n• Bromelain (findes i ananas)\n• Stephania tentandra – fen-fang-qi (kinesisk)\n• Padma 28\n• Titan-kobber-C-vitamin kompleks plus zink og mangan\nHormonmangel kan medføre smerter, blandt andet for lavt stofskifte, binyretræthed og mangel på kønshormoner. Østrogen virker anti-inflammatorisk.\nAndre vigtige forhold er tryghed, forståelse og indfølingsevne hos behandleren, tillid til behandlerne, opmuntring, håb, medansvar og ligeværdighed. Også families og venners nærvær, hvile og søvn, berøring (fx massage), beskæftigelse, den rigtige kost – især de rigtige fedtsyrer, smertestillende medicin og eller medicin mod depression.\nDet er vigtigt med opklaring af smerten – altid forsøge at finde årsagen. Man må ikke kun behandle og undertrykke budskabet, som smerten er tegn på. Man må fx ikke komme i vane med bare at tage smertestillende medicin, der i visse tilfælde, som ved hovedpinepiller, selv kan fremkalde smerten. Smertestillende medicin, som man får gennem lægen, kan også give tilvænning, så man skal have mere og mere, med hertil hørende bivirkninger i form af fx sløvhed, ligegladhed og forstoppelse. Det meste smertestillende medicin giver også afhængighed med svære abstinenser, hvis man forsøger at stoppe med den.\nCurcumin, ekstrakt af gurkemejerod, har en god antiinflammatorisk og smertestillende virkning. Optagelsen af curcumin bedres ganske betydeligt af piperine, der findes i sort peber. Naturdrogeriet har markedsført Økologisk Curcuma Black, hvor der er tilsat pulveriseret økologisk sort peber. Kan man ikke få curcumin sammen med piperine, kan man tage 1-2 sorte peberkorn sammen med andre kapsler med curcumin.\nBiosym har markedsført CurcuSym BOOST, hvor curcuminen er indkapslet i mikroskopiske ”vandelskende” kugler, der bedrer transporten ind i blodet meget, så curcuminen bliver meget bedre optageligt og virksomt.\nEt andet meget antiinflammatorisk og smertestillende middel er Boswellia serrata, der stammer fra et indisk træ. Det kan blandt andet købes som Shallaki Boswellia fra Human Balance i København. Telefon 7025 5566.\nAkupunktur eller elektroakupunktur er en meget fin smertebehandling i mange tilfælde. Foruden at genskabe harmoni i kroppens væv aktiveres kroppens endorfiner, og smerteportene hæmmes eller lukkes. Effekten kan til en vis grad også nås uden nåle, nemlig ved akutryk. Ved tandpine kan man fx med en negl trykke hårdt i furen på overlæben i ti sekunder ad gangen over nogle minutter. Ved zoneterapi aktiveres de samme systemer som ved akupunktur, så der sker ændringer langt væk fra den stimulerede zone.\nGigtmidler i en form, der kan smøres på huden, går fint gennem huden og ind i vævene, hvor de virker smertestillende.\nTranskutan smertestimulation – TNS eller TENS – er en meget god metode til at genoprette nervesignaler til hjernen, til at hæmme smertegangen til hjernen og til at bedre både kredsløbet og helingen. Er der tale om fantomsmerter, kan man ofte med stort held give TNS på den modsatte kropsside. Man kan enten anvende et TNS-apparat med ledninger til fastgørelse på huden, eller det håndholdte apparat Pain Gone R, som man sætter med spidsen mod det smertegivende sted og trykker i den anden ende, hvorved der udløses et elektrisk stød. Det er normalt ikke ubehageligt. En nyere udgave af Pain Gone er PainXit, der er lettere at bruge.\nForsuring af kroppen ved en dårlig syre-base balance kan medføre smerter.\nD3-vitamin, der dannes i huden, når der kommer sol på den, i Danmark dog kun i maj,. juni og juli hvor solen står højt nok, har stor betydning for mange ting, også for smerter. En undersøgelse af flere hundrede mennesker med muskelsmerter af alle mulige årsager viste, at samtlige havde for lidt D3-vitamin i blodet og fik det bedre efter tilskud. Mindst 100 mikrogram dagligt (4.000 enheder). Man danner som sommeren 250 mikrogram i løbet af en time ved at solbade uden brug af solcreme.\nNaturmedicin i form af fx Noni juice og djævleklo (Pagosid R), ingefær samt curcumin fra gurkemejerod er lige så godt som gigttabletten ibuprofen, men næsten uden bivirkninger. I det hele taget er det bedst at bruge naturlige midler.\nMan kan bruge faste magneter, som klæbes fast med tape på det sted, der skal behandles, og man kan købe madrasser eller topmadrasser med magneter. Man kan også købe dyner og hovedpuder med indbyggede magneter (Nikken, Vello). Der findes også bandager med indbyggede magneter, for eksempel til albuer og knæ.\nMagnetarmbånd bruges af samtlige golfspillere i USA. En virkning af magnetarbånd er, a tnår blodet løber under dem, bliver blodlegemerne +-ladede, hvorved de frastøder hinanden, så de ikke klumper sammen og vanskeliggør kredsløbet, så der evt. dannes blodpropper.\nEn anden mulighed er pulserende magnetfeltterapi, som normalt kan fås på energimedicinske klinikker.\nEn god mulighed er at anvende ActiPatch, der sættes på huden med hudvenligt plaster på det smertende område og sender elektromagnetisk energi. Kig på Internettet under ActiPatch. Bestil det kun fra et europæisk land.\nBørn kan også have smerter. Hælstik til blodprøve for medfødte stofskiftelidelser gør ondt og kan modvirkes ved at give barnet lidt sukkervand før blodprøvetagningen.\nSpædbørnskolik, også kaldet 3-måneders kolik, kan skyldes flere ting, Blandt andet moderens kost. En meget effektiv behandling er blid massage på et akutrykpunkt tre børne-fingersbredder neden for navlen. Læs mere om kolik hos børn på www.radiodoktoren.dk\nBarnets tryghed, tilstedeværelse af voksne, som barnet kender og er tryg ved, og en grundig forklaring på, hvad der sker, har stor betydning for barnets opfattelse af smerter.\nBørn er også lettere af aflede.\nDet er en myte, at børn ikke har så meget brug for smertestillende medicin.\nHar man svære smerter, som man selv og den praktiserende læge ikke har kunnet afhjælpe, kan lægen henvise til en smerteklinik i det offentlige sundhedsvæsen. Er der her ventetid på over en måned, skal smerteklinikken skrive, at den ikke kan overholde behandlingsgarantien, og vedlægge en liste over andre hospitaler eller klinikker med angivelse af ventetiderne her. I listen er inkluderet private smerteklinikker.\nMan kan så vælge ud fra listen og give besked om valget til den smerteklinik, som lægen havde henvist til. Den praktiserende læge kan også i sin første henvisning anføre, hvilken smerteklinik, patienten gerne vil henvises til, hvis behandlingsgarantien ikke kan overholdes. Det forkorter sagsbehandlingstiden.\nJeg kan anbefale at læse min bog ”Når det gør rigtig ondt. Om smerter og naturlig smertebehandling”. Forlaget Mediegruppen. Kan købes på tlf. 7584 1200.\nBrummersvej 10 (Mølholm Privathospital), 7100 Vejle. Tlf. 8880 2500\nSaralyst Allé 50 8270 Højbjerg Tlf.: 8880 2500\nVentetid ca. 2 uger www.smerteteam.dk\n”Hvordan forhindrer vi, at smerter bliver en vej til helvede”\n”Når det gør ondt hele tiden”\n”Fibromyalgi og andre multisystemsygdomme”\nAlle tre bøger af Jytte Valborg Nielsen. Forlaget Kahrius.\n”Spis dig fra ledsmerter, gigt og…” Af Ellen Møller. Klitrose 1999\n”Glutenfri” af Helle Kofooed. 2008\n”Gluten. Overfølsomhed og rigtig kost”. Af Rie Møller. Borgen 1992\n”Kroniske smerter”. Af Søren Frølich. Nyt Nordisk Forlag 2001\n”Smertehåndtering”. Af Dennis C. Turk og Frits Winter. Dansk Psykologisk Forlag 2008\n”Smertefri med statikkorrektion”. af Flemming Vestberg. Forlag F. Vestberg 2000\n”Slut med hovedpine, rygsmerter og andre plager”. Af Ole Larsen. Sphinx & Rygstøttens Forlag 2006.\n”Fødsel og smerte”. Af Pia Hern. Munksgaard Danmark 2004\n”Din ryg længe leve! Morgengymnastik i sengen mod dårlig ryg”. Af Erik Breum. Forlaget Columna 2005.\n”Tankefeltterapi – løsninger lige ved hånden” , af Lars Mygind og Hanne Mygind Heilesen.\n”Kvinde. Krop og sundhed”. Af Irene Hage. Gads forlag.\n”Luk din mund. Buteyko Åndedræts Metoden” af Patrick McKeown og Lise Windfeld Bornerup.\n”Når det gør rigtig ondt”. Naturlig smertebehandling. Af Carsten Vagn-Hansen. 2009. Kan købes fra Mediegruppen, Vejle. Tlf. 7584 1200.\nmandag, november 11th, 2002\ntorsdag, juni 22nd, 2006\nI de senere år er soja i tiltagende grad blevet markedsført som en meget sund fødevare. Man har anbefalet soja mod symptomer i overgangsalderen, mod knogleskørhed, som beskyttelse mod kræft og hjertesygdom, og mod for højt kolesterol. Desuden som en god kilde til protein, så resterne fra sojaolieproduktionen har kunnet anvendes til fremstilling af blandt andet køderstatning og som tilsætning til et meget stort antal fødevarer. Efterhånden fremstilles de fleste sojaprodukter fra gensplejset soja, som bliver massivt sprøjtet med giftige pesticider.\nSoja findes blandt andet i drikke, som kan erstatte måltider (mange slankeprodukter), i energi-bars, brød bagt med sojamel, sojais, sojamælk, soja modermælkserstatning, sojapølser, soja-køderstatning, vegetar-burgere (veggie-burgers) og tofu. Desuden i kosttilskud med soja-isoflavoner (mod fx hedeture).\nSojaprodukter indeholder planteøstrogener (genistein og daidzein) som efterligner og somme tider blokerer for det østrogene hormon.\nPesticider og herbicider,\nSøja svækker immunsystemet.\nFølgende symptomer kan være tegn på sygdom, hvor soja er involveret:\nKulde- eller varmefornemmelse, blodmangel, adfærdsproblemer, skøre negle, eksem, tyndt hår eller hårtab, indlæringsproblemer, sløvhed eller lavt blodtryk, ømhed i knogler og led, hævede øjne eller øjne, som løber i vand.\nSojabønner indeholder anti-næringsstoffer naturlige gifte for at forhindre for tidlig spiring og for at holde insekter væk. Bliver bønnerne ikke ordentligt bearbejdet for at neutralisere disse stoffer, vil de blandt andet hæmme enzymerne protease og trypsin, hvilket vil medføre en dårlig fordøjelse af proteiner og overbelaste bugspytkirtlen. Andre anti-næringsstoffer er fytater, som svækker optagelsen af mineraler som calcium, jern og zink, oksalater som hæmmer optagelsen af calcium, og nedbrydningen af lektiner, som, hvis de optages i blodet, kan føre til sammenklumpning af de røde blodlegemer og reaktioner fra immunsystemet.\nPlanteøstrogenerne i soja kan efterligne virkningen af det kvindelige hormon østrogen og have skadelige virkninger på forskellige væv i kroppen. Hvis en kvinde drikker to glas sojamælk dagligt i en måned, er der nok af disse stoffer i kroppen til at ændre på kvindens menstruation. Soja er især problematisk for børn, så modermælkserstatning med soja bør undgås. Man har beregnet, at børn, der får en sådan modermælkserstatning, dermed får østrogen svarende til fem p-piller dagligt.\nEn undersøgelse af nyfødte mandlige aber har vist, at sojamælkeerstatning hæmmede den normale produktion af mandligt kønshormon (testosteron) som foregår i de første levemåneder. Hos voksne mænd kan soja nedsætte sexlysten samt mængden og kvaliteten af spermierne. Også hos kvinder kan soja nedsætte kønsdriften samt evnen til at blive gravid.\nSojamælkeerstatning indeholder også meget mangan, som kan være giftigt for børn og øge risikoen for DAMP – ADHD senere i barndommen.\nEt forskerteam fra det israelske sundhedsministerium, bestående af mere end 12 diætister, børnelæger og kræftlæger, har brugt et år på at vurdere mange forskellige undersøgelser af soja. Deres konklusioner var:\nDe østrogenlignende plantehormoner i soja (isoflavoner) kan øge risikoen for problemer med sundheden, blandt andet brystkræft og nedsat frugtbarhed hos mænd.\nDer er ikke sikre beviser for, at soja kan nedsætte problemer med overgangsalderen\nSoja kan nedsætte kolesterolniveauet lidt, men der er ikke fundet nogen klare beviser for, at soja modvirker hjertesygdom. Meget sojaprotein, der er fattigt på aminosyren methionin, øgeer derimod homocystein i blodet, som er en kendt risikofaktor for hjertesygdom (og Alzheimers sygdom).\nI år 2000 har den amerikanske hjerteforening anbefalet soja, men senere forskning har vist, at sojaprotein ikke har nogen virkning på HDL-kolesterol (som er det der modvirker blodpropper) og kun en meget lille effekt på LDL-kolesterol. Forskerne konkluderede også, at soja ikke virker mod hedeture og andre symptomer i overgangsalderen, og soja forebygger ikke kræft i prostata, brystet eller livmoderen.\nSojaolie indeholder store mængder af omega-6 fedtsyrer, som vi generelt får 15-10 gange for meget af i forhold til de sunde omega-3 fedtsyrer i fx fisk, hørfrø, nødder mm. Denne ubalance øger risikoen for inflammation (se www.dsgnet.dk under inflammation) som ligger bag de fleste livsstilsygdomme.\nDertil bliver sojaolie blandt andet brugt til fremstilling af margarine ved blanding med brint og nikkel. Det medfører dannelse af de skadelige transfedtsyrer, især ved opvarmning til stegetemperatur (også af margarine uden eller med højst 2% tansfedtsyrer). Transfedtsyrer øger blandt andet risikoen for hjerte- karsygdom og kræft.\nMan har i markedsføringen af soja henvist til, at man i de asiatiske lande, hvor man har en lang levetid og ikke har så mange kræfttilfælde, spiser meget soja. Dette er imidlertid ikke sandt, og soja bruges i Asien oftest i form af fermenteret (gæret) soja. Gæringen ødelægger sojaens anti-næringsstoffer, som kan give fordøjelsesbesvær og tab af mineraler på grund af dårlig optagelse. Dertil er de bedste sojaprodukter lavet af økologiske sojabønner. Fermenteringen nedsætter også indholdet af de kulhydrater, som medfører en stor produktion af tarmgas.\nGærede sojaprodukter er fx miso, tempeh, natto samt shoyu eller tamarisauce. Tofu er ikke fermenteret og derfor ikke godt at bruge ret tit.\nKonklusionen må være, at man roligt kan bruge gærede sojaprodukter i rimeligt omfang, men at man bør undgå de øvrige sojaprodukter så vidt muligt. Det kræver, at man er opmærksom på varedeklarationen af de varer, man køber, da soja findes i utroligt mange produkter.\nEn del mennesker er meget følsomme for sollys, især om foråret. Det kaldes polymorft lysudslæt og kan godt ligne en blanding af bylder, bumser og eksem. Denne tilstand optræder hyppigst hos kvinder og oftest om foråret, når huden ret pludseligt bliver udsat for kraftigt sollys.\nKan man ikke komme igennem ved ganske langsomt at vænne huden til sollyset, evt. med få minutters solarielys et par gange om ugen i en periode, og ved at bruge solcremer med høj faktor, kan man bruge lægemidlet klorokin-fosfat i en periode. Man skal dog ved længere tids brug brug af dette undersøges af en øjenlæge med mellemrum, da det kan gå ud over nethinden. Det er også bedst, at man konsulterer en hudlæge og får klorokin-sulfat ordineret af hudlægen. Man kan samtidig få udelukket, at der er tale om en anden lidelse, fx en bindevævssygdom, porfyri eller sol-nældefeber.\nVisse former for medicin kan også øge hudens følsomhed for sollys, fx visse vanddrivende midler (hydrochlorthiazid, chlorthiazid), midler mod sukkersyge (sulfonylurinstoffer), tetracykliner, klorpromazin, antihistaminet Phenergan (promethazin) og hjerterymemidlet amiodaron (Cordarone).\nEssentielle eller livsvigtige fede syrer, fx fra fiskeolie eller kæmpenatlysolie, er gode for hudens modstandskraft, også mod solen. Disse fede syrer modvirker også den betændelsesagtige tilstand, der opstår ved forbrænding af huden (inflammation).\nNogen har problemer med at danne gammalinolensyre, som huden har brug for, i tilstrækkelige mængder, og så kan det anbefales at tage tilskud af denne syre, evt. som Livets Olie, der er natlysolie og hørfrøolie. En god olie er også Nutridan Strong citron, som smager godt, eller Udo’s Choice. En meget fin og antiinflammatorisk olie er Original muslingeolie. Samtidig er det bedst at undgå margarine og mælkefedt, som øger inflammation.\nMangel på B-vitaminet folinsyre, der brændes væk fra huden af sollyset, kan måske også spille en rolle. Det er under alle omstændigheder gavnligt at tage 400 eller 800 mikrogram folinsyre dagligt. Det er dog vigtigt at få udelukket, at man mangler B12-vitamin, før man begynder med folinsyre (lægen skal undersøge B12 i blodet samt homocystein i blodet). Det gælder dog ikke for kvinder, der vil være gravide. De bør altid tage folinsyre, helst inden de bliver gravide, for at forebygge misdannelse i barnets nervesystem.\nDet er godt at forebygge solforbrænding med betakaroten, der skal være naturligt. Evt. ved at spise mange gulerødder. Udover betakaroten kan man forebygge med C-vitamin, kisel, zink og kobber.\nMod opstået solforbrænding og soleksem kan jeg anbefale Aloe vera. Men man skal selvfølgelig forsøge at undgå forbrænding og soleksem ved at vænne sig til solen, bruge stærke beskyttende cremer med høj faktor, og lade være med at solbade eller være ude i middagssolen. Mellisa Naturkosmetik laver gode solbeskyttelsescremer med faktor 8 – 12 og 20. De er vandfaste. Foruden de normale solcremer kan man få et fysisk solfilter med fx zink. Spørg på apoteket.\nEn rigelig mængde C-vitamin er godt, hvis man er blevet meget rød i huden eller forbrændt. For eksempel et gram C-vitamin 3 gange dagligt. Man kan købe C-vitamin\nsom brusetabletter, evt. kombineret med calcium.\nSorg og børn\nDet er normalt først, når børn bliver 8-10 år gamle, at de begynder at forstå, hvad døden er, men mister de en af forældrene, kan de føle sig forladt og forstår ikke hvorfor. Det er meget belastende for et barn, som oven i købet kan føle, at det er dets egen skyld, at det er blevet forladt.\nMan kan også se, at børn trækker sig ind i sig selv og lukker af for sine følelser. Nogen børn tackler situationen ved at fortsætte livet, som om der intet er hændt, for på den måde at holde sorgen på afstand og benægte det, der er sket. Man skal ikke lade sig snyde af det og tro, at barnet ”klarer det fint” og ikke er særlig berørt. Der kommer en reaktion som en del af den livskrise, tab giver. Barnet har brug for fysisk nærhed, berøring, for eksempel som massage. Alle børn har brug for hjælp til at komme igennem sorgen.\nMan skal ikke skjule sin egen sorg for barnet. At man selv græder, kan hjælpe barnet til også at få udløsning for sine følelser ved gråd. Det er en del af sorgarbejdet. Børn skal i det hele taget tage del i sorgen, og i den forbindelse er det også gavnligt for et barn at tage del i begravelsen.\nI forbindelse med dødsfald og sorg har barnet brug for et netværk. Først og fremmest for familie og nære bekendte, der vil snakke med barnet og ind imellem aflede dets opmærksomhed fra tabet og sorgen ved at tage det med i byen, i biografen, teateret mm. Det er vigtigt at være klar over, at et barn, der for eksempel har mistet en far eller mor, er angst for at miste andre af sine nære familiemedlemmer.\nBarnet har også brug for beskyttelse mod mobning fra eller afvisning fra kammeraterne, hvilket desværre er ret almndeligt. Her kan det være gavnligt at samarbejde med klasselæreren, som for eksempel i en ”klassens time” kan tage emnet tab, død og sorg op.\nDet er også godt for børn at deltage i en sorggruppe, hvor de kan dele deres følelser med andre, der har oplevet det samme.\nEn meget god hjælp er det at læse nogen af de mange gode bøger, der er skrevet for børn om død og sorg. Der findes også meget fine film om emnet. Det er fint, hvis børn og voksne kan læse og se dem sammen.\n”Bare jeg kunne holde dig i hånden”. af Pat Palmer. Ørnens Forlag 2000\n”Børn om mors og fars død” af Peter Olesen. Kroghs Forlag 2003\n”Brødrene Løvehjerte”, af Astrid Lindgren\n”Til minde om” af Rikke Høgsted. Aschehoug 2005.\n”Hvor går man hen, når man går bort” af Aage Brandt. Danske Bedemænd 2001.\n”Når livet går sin vej” Karsten Kiilerich, 1995 (varer 10 min).\n”Tro, håb og batman”, Linda Krogsøe Holmgren, 2000. (varer 16 min.).\n”Drengen der gik baglæns” Thomas Vinterberg.\n”Karla’s Kabale”. Charlotte Sachs Bostrup. 2007-11-17“Når det syge hersker“, Jens Arntzen, 2007.\nwww.sorggrupperne.dk Sorggrupperne i Vartov’s hjemmeside\nBarnet har også brug for beskyttelse mod mobning fra eller afvisning fra kammeraterne, hvilket desværre er ret almindeligt. Her kan det være gavnligt at samarbejde med klasselæreren, som for eksempel i en ”klassens time” kan tage emnet tab, død og sorg op.\nDe er også godt for børn at deltage i en sorggruppe, hvor de kan dele deres følelser med andre, der har oplevet det samme.\nSorg og sorgarbejde\nSorg er en naturlig følelse og en nødvendig del af livet, men sorg er svær at bære og svær at komme igennem. Men sorgen er også en hjælper, når livet har givet os et tab. Jeg vil nødigt bruge ordet at miste, da jeg ikke mener, at de mennesker, som vi har holdt af og ikke er mere her på jorden, bare er væk. De er gået over på den anden side af dødens port, og er ikke mere her i kød og blod, men dog hos os resten af vores dage. De er kommet hjem til lys og kærlighed i livet efter livet, og kan vi fatte det, hjælper det i sorgen og resten af vores liv, som skal leves færdigt, før vi møder dem igen. Vi er her på jorden for at lære noget, og vi skal lære færdig. Sorgen er en vigtig del af den lære og med til at åbne vores øjne for mangt og meget om det gode i livet.\nMen hvordan vi end vender og drejer det, så er sorg en svær og traumatisk krise. Den svenske psykiater Johan Cullberg definerer i sin fine bog “Krise og udvikling” en krise som en livssituation, hvor tidligere erfaringer og reaktionsmåder ikke mere er tilstrækkelige til, at man kan forstå og beherske den aktuelle situation. Belastningen overstiger bærekraften. Der er brug for hjælp fra nære medmennesker, der forstår, hvad der sker.\nDe to amerikanske forskere Holmes og Rahe har i 1967 udviklet en >social readjustment scale< – skala for social gentilpasning, hvori der anvendes >life change units< – enheder for belastende ændringer af livsomstændighederne. Den hændelse, der giver flest points ifølge skalaen, nemlig 100, er livsledsagers eller barns død, og andre næres død giver også mange points. Så det er langt de fleste, der i den situation oplever, at belastningen overstiger deres bærekraft, og verden bryder sammen.\nVi gror på en måde sammen, når vi har været tæt på hinanden igennem mange år. Det er en slags symbiose, så vi føler, at vi mister en del af os selv, når vi mister en af vores nære. Værst er det, når dødsfaldet sker pludseligt eller efter kort tids sygdom. Har sygdommen været langvarig og belastende for den døende, kan sorgen også være svær, men det, at den døde har fået fred og er befriet for sine lidelser, kan være en stor trøst og hjælp til at bære igennem sorgen.\nEt dødsfald kan ofte udløse en chokfase, hvor man ikke fatter, hvad der er sket, og af al kraft prøver at holde virkeligheden på afstand. Der kan komme hallucinationer, hvor man ser den døde som stadig levende, og sindssygelige symptomer, og nogen bliver helt lammet. I denne fase er man helt afhængig af nære medmenneskers omsorg. Chokfasen varer sjældent mere end højst et par døgn, og så kommer reaktionsfasen, hvor den efterladte stadig er noget forvirret og tænker på den afdøde dag og nat og måske kan høre vedkommende. Det er iflg. Cullberg et reparerende forsøg på at “beholde” den døde. Samtidig er den sørgende meget optaget af at forsøge at finde en mening med den kaotiske situation.\nReaktionsfasen begynder, når den efterladte tvinges til at erkende det, der er sket – at en af de nærmeste virkelig er død. Den døde optræder hele tiden i fantasien, og den efterladte forsøger af al magt at finde en mening i det, der er sket. Hvorfor? er det mest fremtrædende spørgsmål, man hele tiden stiller sig selv.\nDer optræder som en reaktion på forladtheden udover generel sorg ofte fortvivlelse, tomhed og lav vitalitet med dødslængsel. De almindelige grundlæggende behov for fx vand, mad, søvn opfyldes ikke, og andre må gå ind og overtage det praktiske og sørge for den efterladte som for et barn. Af andre psykiske og legemlige symptomer kan man nævne klump i halsen, åndenød, smerter, og vrede.\nVreden og aggressionen kan vendes mod lægen, der måske ikke har været dygtig nok og sat ind med den rigtige behandling i tide, mod hospitalet, hvor der evt. er sket fejl, og mod andre pårørende, der måske ikke har været der på besøg eller interesseret sig nok for den afdøde. Eller mod andre, der kan have medskyld eller skyld for, at det er sket.\nDen efterladte kan også blive vred og rasende på den afdøde, der bare har givet op og efterladt sine nærmeste til en uvis skæbne. Det er ikke særlig acceptabelt at skælde ud på den døde, men det kan være en måde at få givet udtryk for sine kaotiske følelser og sin ærgrelse over, at den døde måske ikke har passet godt nok på sig selv. Det er derfor vigtigt for de øvrige ikke at begynde at bebrejde den efterladte for sine udfald mod den døde.\nDer kan også optræde aggression overfor omgivelserne og overfor sig selv, og det kan ende med selvmord, enten hurtigt og dramatisk eller langsomt med piller og alkohol, dårlig kost og ligegladhed med sig selv. Mange, især ældre, dør meget hurtigt efter at have mistet deres ægtefælle. Livslysten er væk. Det er vigtigt for omgivelserne at få sat sig igennem med budskabet om, at der stadig er brug for den efterladte, at der stadig er et liv, der skal leves til ende, at man har en pligt til at leve sit liv færdigt. Forskning har vist, at risikoen for at dø efter en ægtefælles eller samlevers død er meget stor, især for mænd i de første seks måneder efter dødsfaldet, og for enker i det andet år. Manglende egenomsorg og misbrug af alkohol, tobak og medicin samt svækket modstandskraft mod sygdom er det, man har givet skylden for dette.\nMange, især kvinder, har urealistiske skyldfølelser. Kunne jeg have gjort noget anderledes, så døden ikke var kommet? Har jeg nu gjort alt godt nok? Skete døden, før vi fik tilgivet hinanden for eventuelle modsætningsforhold? Fik jeg nu sagt ordentligt farvel? Det kværner igennem hovedet og forhindrer tanker på andet og forhindrer spisning og søvn.\nDer sættes en række forsvarsmekanismer i gang. Fx vil nogen regrediere – opføre sig som børn, med affektudbrud, klyngen sig til andre, magisk tænkning, fx i retning af >hvis jeg nu be’r rigtig pænt, så er det hele ikke sket, og mit barn er levende igen<. Nogen fornægter totalt dødsfaldet. Nogen bliver hurtigt afhængige af alkohol eller nerve- og sovemedicin.\nDet er også en almindelig reaktion at fornægte eller isolere sine følelser eller undertrykke dem. Det fører til en udadtil acceptabel måde at klare det hele på, og omgivelserne synes ofte, at den efterladte tager det meget fint og er meget tapper. Det er selvfølgelig meget rart for omgivelserne, men det er absolut ikke godt for den sørgende. Der går oftest meget længere tid, før den akutte krise går over og sorgen mindskes.\nDet er vigtigt at hjælpe den efterladte til at give udtryk for sin sorg. Der er et sorgarbejde, der skal gøres. I gamle dage lagde man den døde i åben kiste midt i storstuen, og folk kom så der og tog afsked, mens der sad flere grædekoner omkring kisten og hylede og skreg. Det gav familien mulighed for at give åbent udtryk for deres sorg, uden at nogen tog sig særligt af det.\nI vore dage føler vi os utilpasse ved, at nogen giver udtryk for følelser. Sorg er blevet til en sygdom, der skal kureres med lægesprøjter, nerve- og sovepiller, lykkepiller mm. Det er det værste, man kan gøre. Det lægger et kemisk låg på sorgen, så den går indad og giver langvarige sindslidelser som fx angst og depression. Det er også godt for børn at opleve død og sorg tæt på. Holder man dem væk fra det, vil deres fantasi ofte give dem uhyggelige tanker.\nGråd er forløsende. Den bringer en utrolig lindring og skal ikke hindres eller standses. Gråden er en del af vores psykiske forsvar, og får vi ikke grædt ordentligt ud, vil sorgen lettere blive kronisk, uforløst og belastende. Musik og sang kan være med til at forløse gråden, især de gode, gamle salmer, som fx >Kirkeklokke, ej til hovedstæder< og >Altid frejdig<. Det er en god hjælp i sorgen at vælge de rigtige salmer til begravelsen, hvis ikke den afdøde selv har gjort det.\nDøden skal ikke skubbes af vejen. Det er en meget god hjælp til at få realiseret sit tab at våge ved den døde og i hvert fald være i nærheden. Jeg havde et bagerægtepar som patienter, mens jeg var praktiserende læge. Da konen døde på hospitalet, tog manden hende hjem, efter de seks timer var gået, og hun blev lagt i åben kiste i deres gildestue. Der var hun indtil begravelsen et par dage senere. Manden tændte store lys og gik ned og snakkede med konen, når han da ikke sad og vågede hos hende. Venner og bekendte blev inviteret til at komme og se hende. Det var en meget smuk oplevelse, også for mig, og for manden lettede det sorgarbejdet enormt.\nSkolepsykolog Tove Hvid fortalte i en kronik i Politiken den 8 juni 1986 (>At sige verden ret farvel<), om hendes far, der faldt død om i haven, om moderen, der sagde nej til, at han skulle køres til hospitalet, og om hvordan familie og venner samledes i hjemmet og fik sagt ordentligt farvel til ham i løbet af flere dage og hjalp med iklædning og kistelægning, og om hvordan børnene løb frem og tilbage og var med i det hele. Det gav, som hun skrev, en stille ro, en god og mæt sorg.\nPå Færøerne, hvor jeg haft den glæde at passe to bygdelægers praksis i en måned hvert år i ti år, har man også en smuk måde at tage imod døden på. Man samles i den dødes hjem, og familien lægger selv i kiste, evt. med assistance fra hjemmesygeplejersken, man graver selv graven, og familie, venner og bekendte bakker 100 procent op om hele forløbet.\nJeg fik engang et smukt læserbrev fra en datter, der havde mistet en højt elsket far. Hun skrev, at hun i den forbindelse havde mærket >kærligheden i handlinger< fra omverdenen, og om hvordan hendes familie og hun selv var blevet båret igennem den første svære tid og sorg af venners og familiemedlemmers uegennyttige, kærlige handlinger. Hun skrev: >Vi har for alvor set, hvilke mennesker, der har kastet alt fra sig for at være til stede med og for os. En kærlighed over alle grænser er strømmet imod os. Det giver fornyede kræfter og mod på at fortsætte den livshandling og næstekærlighed, som vores far stod for. Midt i sorgen føler familie og venner til afdøde en berigelse af format – et savn, der er næstekærligheden i sig selv. En kærlighed vi kun kan være stolte over at have været opdraget i og nu er parate til at videregive. Livet er skønnere end nogensinde! Vores far var kærligheden<. Det er et godt udtryk for, at en sorgperiode kan være meget smuk og givende, og en god lejlighed til at klargøre sig, hvad den afdøde har betydet for sine omgivelser.\nDet er desværre ikke alle, der oplever det på den måde. Nogen oplever, at deres sociale netværk er endog meget spinkelt, at de bliver betragtet som >moderne spedalske<. Folk, de kender, smutter ned ad sidegaden, hvis de ser dem komme på afstand. Igen et udtryk for, at det moderne menneske har det dårligt med følelser. I tabssituationer har vi brug for, at vores medmennesker bakke op om os og er >medvandrere< i sorgen. Vi har brug for empati – indfølingsevne – ikke for sympati. Vi har ikke brug for overdreven trøst, der blot kan være udtryk for andres behov for at hjælpe sig selv. Vi har brug for at kunne udføre vores sorgarbejde uhindret af overdreven omsorg og af bedøvende alkohol eller medicin. Vi har brug for nogen, der vil gå lange ture med os uden at snakke ustandseligt. Det er godt at komme ud i naturen og se, hvordan alt lever og dør. Det er godt at have andre omkring sig, men andre kan ikke sørge for os, højst med os.\nMen der er normalt et stort behov for at snakke, både om den døde og om sorgen. William Shakespeare har i Macbeth skrevet:>Give sorrow words: the grief that does not speak whispers the o’er fraught heart and bids it break<. På dansk:>Giv sorgen ord. Den sorg, der ikke taler, hvisker til det overbebyrdede hjerte og byder det at gå i stykker<.\nDerfor er det en medmenneskelig pligt at lytte og være tilstede, så den efterladte kan få snakket ud og komme videre i sit liv. Især når alle >festlighederne< med begravelse og gravøl er ovre, lister tomheden og den smertende fornemmelse af tab sig ind. Især hos mennesker, der har levet tæt sammen og måske har opgivet det meste af deres netværk. Der er brug for nogen, der kommer til dem og fortæller dem, at der stadig er et liv derude, at der er brug for dem, og at der stadig er noget godt til dem i form af samvær, livsglæde og aktiviteter. Jeg gjorde det til en vane at besøge de af mine patienter, der havde mistet samleveren, nogle uger efter begravelsen, for netop at opfordre dem til igen at tage del i livet. Det gav nogle gode samtaler, som jeg også selv havde meget glæde af, og den efterladte fik igen sat ord på sorgen.\nBegravelsen er en god hjælp til at blive klar over, at den afdøde virkelig er død. At samles med venner, bekendte og andre til begravelsen er en afskedsceremoni, der også er med til at minde om, at den afdøde ikke bare er væk, men er gået over på den anden side af dødens port til lys og glæde, gået hjem til Gud, befriet fra denne verdens plager, men ikke forsvundet for evigt eller blevet til ingenting. Her er det tilladt at græde, uden at det giver sociale problemer. Børn bør normalt også være med til begravelser og tager ikke skade af at opleve både de voksnes og egne følelser og sorg. En begravelse er også en forløsning, og den efterfølgende mindesammenkomst vil så ofte blive en hyggelig sammenkomst, hvor man mindes mange fornøjelige stunder. Gravøllet var tidligere beregnet på at opmuntre de sørgende, og det er det vel endnu.\nFor mennesker, der har svært ved at komme igennem sorgen, få den bearbejdet og komme videre over i nyorienteringsfasen og med sit eget liv, kan det være en meget god hjælp at deltage i en sorggruppe, som der findes mange af ud over landet, i reglen arrangeret af de lokale selvhjælpsgrupper. Kræftens Bekæmpelse har også arrangeret sorggrupper, ikke mindst for børn og unge. Her man kan få lov til at vise sine følelser og finde forståelse hos andre, der er i samme situation. Det hjælper til at få sorgarbejdet gjort.\nSygehuspræst ved Det Norske Radiumhospital, Steinar Ekvik, har om sorgen sagt:\n>Sorgen er ikke en fjende eller en trussel, men en hjælper, når livet har givet os tab. Vi må møde sorgen som en ven og tage imod det, som sorgarbejdet medfører for os. Det kræver sit, men sorgarbejdet gør godt midt i smerten. Hele mennesket har brug for at gå ind i en sorg for at leve sig igennem den og komme ud i livet igen. Det handler om at gå igennem og ikke udenom det smertende<.\nHan siger også:> Bortgemt sorg smuldrer ikke bort i livsbagagen. Den ligger og lurer som noget, du ikke er blevet færdig med eller ikke har taget alvorligt fat på. Hvordan vi bruger vores følelser, slår ud rent sundhedsmæssigt. Alle har erfaring med, at det at bære på ting alene eller modsat at lette hjertet er knyttet til sundhed og livskvalitet. Tårer og smil er kanaler ud til livet<. Det er også ham, der har sagt, at vi skal være medvandrere, som den sørgende kan gå sammen med. Man skal være tilgængelig, tilbyde tid og nærvær og lade den sørgende bruge nærværet til det, han eller hun føler som godt.\nSorg giver som anden krise en mulighed for udvikling, når den bliver taget alvorligt og gennemlevet. Skal vi mennesker klare os i livet og have en god bærekraft, er det vigtigt at kunne se det gode i det dårlige, det positive i det negative, det lyse i det mørke. For den sjælelige del af sundheden er det vigtigt at finde frem til en mening med livet og det, der sker i det. Det er også vigtigt at sætte sin egen død på plads, så den ikke kommer i vejen for livet. Det er vigtigt at have en tro på, at der er et liv på den anden side af dødens port. Det gør det lettere både at dø og at klare sig igennem en sorg.\nDigteren Rabindranath Tagore har sagt:>Døden tilhører livet, som fødslen gør det. Gangen er i det at løfte foden, såvel som i at sætte den på jorden igen<. Og Johannes Møllehave har sagt: >Det er ikke sundt at glemme dem, vi har mistet. Vi skal tværtimod have dem med, for det er en del af deres gave til os, at de er i vores liv – også når de er døde<. Og til sidst Gustav Fröding:>Se, efter natten kommer altid dag, og såret læges, sorgen får en ende<.\nLæs bogen ”Lys bag døden” af den tidligere sognepræst Kirsten Mørch-Nielsen.\nNår man spiser en kost, der indeholder sukker eller stivelse, for eksempel hvidt brød, pasta, pizza, kartofler eller hvide ris, stimuleres bugspytkirtlen til at danne for meget af hormonet insulin. Det samme kan udløses af for meget frugt.\nDet medfører et hurtigt fald i blodsukkeret, da insulin sørger for at få sukkeret fra blodet og ind i kroppens celler, hvor det lægges i depot eller brændes af til energi. Falder blodsukkeret hurtigt, eller er det blevet lavt, vil man blive sulten og få en kraftig trang til sukker og søde ting.\nDen raffinerede, stivelsesholdige kost vil også give næring til candidasvampe i mave-tarmkanalen, så svampene danner et mycelium (rodnet) og klistrer til tarmslimhinden samt danner gifte, der optages i kroppen og yderligere medfører trang til sukker.\nKrom modvirker den kraftige stimulering af bugspytkirtlen, men en enkelt tablet er ikke nok. Man skal tage tre tabletter dagligt. Krom skal være organisk for at kunne blive optaget ordentligt. For eksempel Bio-Chrom.\nMen langt vigtigere er det, at man går over til at spise en grov og grøn kost og undgår sukker og raffinerede fødevarer. Man bør også spise mere af det sunde fedt fra olivenolie, avocado, fed fisk, fiskeolie, mandler, nødder, hørfrø og kæmpenatlysolie. Det vil tilsammen medføre, at trangen til sødt forsvinder. Samtidig forsvinder også trangen til at spise for meget.\nGode forslag er to spiseskefulde af en god olie med omega 3-6-9 fedtsyrer. Fx Livets Olie, Nutridan Strong med citronsmag, Udo’s Choice eller Sunt Liv olien. Eller kapsler af Omega 3-6-9, eller Krill olie. Skal tages dagligt som det første om morgenen i 12-14 uger. Derefter en spiseskefuld dagligt.\nDet sunde fedt danner i kroppen primitive hormoner, der øger forbrændingen, så man ikke tager på af dette fedt. Tværtimod kan man kun tabe sig (hvis det er nødvendigt), hvis man får nok af det sunde fedt. Men samtidig skal man lade være med at spise margarine og for meget mættet fedt (men noget har man brug for, fx fra smør).\nKommer der alligevel trang til noget sødt, er det allerbedste at tage et par bidder mørk chokolade (mindst 70% kakao). Gerne af god kvalitet, fx Lindt. Chokolade af denne kvalitet er sundt, stærkt antioxidativt og modvirker depression. Det er også et meget fint middel mod hoste.\nMan kan også tage en tablet med morbær tre gange dagligt før måltiderne. Det kan købes som Mulberrry. Morbær medfører en langsommere omdsannelse af sukker og stivelse til glukose, som er den form blodsukkeret findes i. På denne måde undgår man at overstimulere bugspytkirtlen.\nKanel på morgenmaden, en halv teskefuld, bedrer. også blodsukkerbalancen og nedsætter trangen til sødt.\nDet absolut bedste sødemiddel er Stevia, der stammer fra en plante af samme navn. Det er helt naturligt og søder lige så kraftigt som aspartam – Nutra Sweet, som der er mange beretninger om kan virke skadeligt på blandt andet nervesystemet. Vi har bl.a. omtalt en pige i Spørg om Sundhed, der havde fået epilepsi, men hvor epilepsien forsvandt, da hun holdt op med at drikke ting med aspartam i.\nStevia er et antioxidant og har også en god effekt på type 2 sukkersyge, da stoffet steviosid stimulerer dannelsen af insulin og nedsætter blodsukkeret og blodtrykket.\nEt andet godt sødemiddel er F.O.S. = fructo-oligo-sakkarid. Det er et sukkerstof, der ikke optages i kroppen, men udnyttes af sunde bakterier i tyktarmen, der så kommer til at fungere bedre.\nErythrotritol (Sukrin) er en sukkeralkohol, der søder som sukker, men ikke optages i cellerne og udskilles uændret med urinen. Det virker også som en antioxidant\nAlle de andre sødestoffer er det bedst at undgå, da man ikke kan være sikker på, at de ikke kan gøre skade.\nlørdag, november 20th, 2004\nSøsyge viser sig ved svimmelhed, kvalme, opkastning, hovedpine, bleghed og koldsved.\nSøsygen opstår, når skibets bevægelser ikke svarer til det, man kan se. Fx når man befinder sig under dæk, og ikke kan se skibets bevægelser i forhold til vandet. Eller hvis man er fuldt optaget af at læse eller spille et spil. Inde i det indre øre findes balanceorganet med buegange, som der er væske i. Bevægelserne i denne væske og tryk fra øresten eller krystaller inde i buegangene meddeler til lillehjernen, hvor man er i rummet, altså om man står op, ligger ned eller fx står skævt. Hvis øjnene siger noget andet til lillehjernen, sender den svimmelhedssignaler og stimulerer vagusnerven til maven.\nDårlig luft i kahyt eller salon, fx med en masse tobaksrøg, vil også forværre tendensen. Er man i sin kahyt, er det bedst at ligge ned. Ellers er det bedst at være på dækket eller ved et vindue, så man kan følge med i, hvordan skibet bevæger i forhold til havets overflade.\nDen friske havluft ude på dækket er meget sund. Man skal blot være rigtigt påklædt i forhold til vejret. Det bedst at opholde sig nær skibets center, da det bevæger sig mindst her.\nSelvom der måske ikke er den store risiko ved at give et barn over et år et antihistamin med virkning på søsyge, fx en halv Marzine eller Postafen, så bryder jeg mig ikke meget om at fylde medicin i børn. Jeg vil foreslå, at man forsøger med ingefær i stedet. Der findes ingefærtabletter til specielt denne brug. Spørg på apoteket.\nDer er mindre risiko for søsyge, når man er mæt, men ikke overmæt, og altså større når man er sulten eller mangler væske. Man skal undgå fed mad.\nAkutryk (akupressur) på et punkt tre fingersbredder ovenover håndledsfuren på håndfladesiden af underarmen kan være en hjælp, Det samme gælder massage på øverste ende af lægbenet lige under knæet.\nDer findes armbånd, der, hvis de bliver anbragt rigtigt, kan trykke på det rigtige punkt.\nNavne er Sea-band eller Travelband.\nNår man kommer i land efter at have vænnet sig til skibets bevægelser, kan der ske det, at man går lidt usikkert, for balanceorganet og lillehjernen skal lige vænne sig til det faste grundlag igen. Det er altså ikke altid, at søfolk, der slingrer lidt, er fulde.\nNogle mennesker har behov for at sove meget – mens andre kan nøjes med ganske få timer i døgnet.\nMennesker, der sover under seks timer om natten, kan oparbejde en søvngæld, som påvirker deres evne til at tænke og arbejde. Og måske opdager de det ikke selv.\nForskere har undersøgt virkningen af forskellige søvnlængder hos studiedeltagere i alderen fra 21 til 38 år og sammenlignet den med deltagere, der i mere end tre nætter ikke havde sovet. Man målte deres evne til at fungere tankemæssigt og evnen til at koncentrere sig og klare arbejdet.\nDet viste sig, at deltagere, som sov fire timer om natten, havde en nedgang i deres funktion, der svarede til de deltagere, der ikke havde fået søvn i 88 timer. Nedgangen i funktionsevnen var så stor, at deltagerne ville være i fare, hvis de skulle føre bil eller en flyvemaskine, og at de ville have problemer med at klare flere opgaver samtidig. Det betyder, at mennesker, der ofte får for lidt søvn, såsom læger på vagt, kirurger og soldater, kan få en betydeligt nedsat evne til at fungere ordentligt. (Kilde: Sleep, March 15, 2003).\nEn tidligere undersøgelse har blandt andet vist, at kirurger, der ikke sover ordentligt om natten, laver 15% flere fejl. Det er også vist, at søvnmangel øger insulinmængden i blodet og risikoen for type 2 sukkersyge. Det er svært at angive, hvor meget den enkelte har brug for at sove, men seks timer ser ud til at være det mindste, man normalt kan klare sig med, når man skal fungere rimeligt. Søvnbehovet varierer også med årstiden. Om sommeren kan man klare sig med mindre søvn, mens behovet om vinteren i reglen er noget større.\nEn undersøgelse har også vist, at en nattesøvn på højst fem timer flere gange om ugen er forbundet med to-tre gange højere risiko for blodpropper. Det drejer sig om en såkaldt epidemiologisk undersøgelse, hvor man har registreret en masse menneskers søvnvaner og sammenholdt dem med risikoen for en række sygdomme, blandt andet blodpropper. Søvnmangel nedsætter også for andre end kirurger evnen til at fungere ordentligt om dagen.\nDet ideelle ser ud til at være en søvnlængde på omkring syv timer for voksne, men der er betydelige individuelle forskelle, så man må selv finde frem til en søvnlængde, der giver bedst muligt udhvilethed og friskhed, ikke alene om morgenen, men også dagen igennem.\nÆldre har generelt behov for mindre søvn, men øget behov for en middagslur – en ”morfar”.\nÆldre danner mindre melatonin og væksthormon, hvilket fører til en dårlig søvnkvalitet med mindre af den dybe søvn.\nMed alderen nedsættes behovet for søvn yderligere, så hvis ældre går tidligt i seng, vågner de ofte ved 3-4 tiden og tror, det er helt forkert, og at de har en søvnforstyrrelse. Det kan føre til, at de tager sovemedicin for at kunne sove længere, hvilket de absolut ikke har godt af.\nMørket er vigtigt, for selv det mindste lys fra fx en gadelygte kan påvirke søvnen og den forøgede dannelse af signalstoffet melatonin i hjernens koglekirtel (corpus pineale), der er vores indre ur, styrer vores hormonsystem, nervesystem og immunsystem, sørger for at kroppen bliver genopbygget og repareret natten igennem og modvirker ældning.\nVores indre ur har ikke en cyklus på 24 timer, men snarere på 25 timer, så vores døgnrytme kan let forskubbes, så man er træt om dagen og frisk om natten. ved hjælp af lysbehandling kan man tilpasse døgnrytmen igen. Stærkt lys, enten ved at være ude en time, når det er rigtig lyst, eller ved at bruge en lyskilde med dagslyskvalitet og sidde tæt på denne 45 minutter til en time hver morgen, kan regulere døgnrytmen.\nMelatonin er et af vores vigtigste antioxidanter, der modvirker de skadelige frie iltradikalers angreb på vore cellers kraftværker – mitokondrierne, modvirker forharskning af vores fedtsyrer i cellevæggene, nerver, og hjerne og, nethinden og modvirker forharskning af kolesterol og dermed åreforkalkning.\nMed alderen danner vi mindre og mindre melatonin, især hvis vi ikke kommer ud i klart dagslys mindst en time om dagen og sover i totalt mørke. Det er givetvis medvirkende til, at mange ældre sover kortere og dårligere. De bør derfor gå senere i seng.\nSerotonin, der blandt andet fremmer dannelsen af melatonin, findes i fødemidler som ananas, avocado, bananer, skimmelost, kiwifrugter, blommer, tomater og valnødder. Noni-juice indeholder også serotonin og dets forstadier. Dette kan man udnytte ved at vælge disse ting til at spise om aftenen.\nMan kan få ”uret” stillet rigtigt igen ved at tage melatonin 3 milligram ved sengetid. Nogen behøver kun det halve, andre det dobbelte. Man kan købe melatonin over Internettet, for eksempel på www.PharmaViva.com eller fra England som Elphantas melatonin sugetabletter, der optages lettere, via e-mailen Gayanutrition@gmail.com\nMan bruger også melatonin mod ”jet-lag”, de problemer der opstår, når man flyver over mange tidszoner og derved forskubber det indre ur.\nBetydningen af sund søvn:\nModvirker fejl og ulykker\nNedsætter risiko for blodpropper\nNedsætter risiko for type diabetes\nGiver bedre psykisk balance og overskud\nBedrer hukommelse og koncentrationsevne\nGiver støre modstandskraft mod stress – en bedre bærekraft\nKoffein (kaffe, stærk te, guarana, cola. Andre stimulanser. Grøn te OK.\nBrug af lys midt om natten (toiletbesøg). Brug evt. en vågelampe\nFor sen middagslur.\nElektromagnetiske påvirkninger, fx fra en clock-radio.\nSøvnapnø (snorken med hyppige opvågninger).\n”Lykkepiller” (SSRI m.fl.)\nAllergi eller intolerans for noget i kosten\nNår børn har søvnproblemer, især små børn, skal man tænke på mælk som en årsag. En undersøgelse på børneafdelingen på universitetshospitalet i Bruxelles har vist, at de fleste børn med søvnforstyrrelser i 0-2 år alderen bliver rolige og sover godt, når de ikke længere får mælk, der er en hyppig årsag til protein intolerans.\nNormalt er nødvendigt at nedbryde mælkeproteinerne til højst to sammenhængende aminosyrer, for at kunne optage dem gennem tarmslimhinden. Ved utæt tarmslimhinde, som oftest skyldes en dårlig fordøjelse, for meget sukker og raffineret mad samt udvikling af overvækst af svampe (candida) og dårlige bakterier i tarmene, kan man optage småstumper af protein med fx 5-6 sammenhængende aminosyrer, og så kommer der en allergisk reaktion, når disse peptider optages af hvide blodlegemer (makrofager – ædeceller), der udskiller histamin i forbindelse med optagelsen og fordøjelsen af peptiderne.\nHerudover virker nogle af disse peptider som morfinlignende stoffer, der er meget skadelige for hjernen og nervesystemet. En norsk professor, Kalle Reichelt, har forsket i dette i mange år og mener, at det kan være årsagen, eller i hvert fald en medvirkende årsag, til sygdomme om Tourettes syndrom, autisme, epilepsi, DAMP/ADHD, læseforstyrrelser m.fl.\nDe giftige peptider opholder sig i månedsvis i kroppen og kan påvises i urinen ved særlig teknik. Man kan få dette undersøgt, og få vurderet, om man kan tåle mælk eller hvede, på Nordic Laboratories i København. De har også tests for bl.a. candidasvampe, fordøjelsen og mave-tarmfunktionen i det hele taget.\nKramper og uro i benene. Restless legs.\nNogen har erfaring med, at tilskud af et B-vitamin complex samt ekstra B1-vitamin (thiamin) kan hjælpe.\nI vågen tilstand dominerer alfarytmer i hjernens aktivitet. Den forstyrres ikke af naturlige elektromagnetiske påvirkninger, men af elektrosmog/elektromagnetisk forurening, fx fra mobiltefoner, andre bærbare telefoner, mobilmaster, elektriske apparater mm.\nDøs. Alfarytmen nedsættes. (4-8 Hz)\nAlfarytmen væk. Stigende deltaaktivitet (0-2 Hx)\nOver 20% deltaaktivitet. Jo mere, jo dybere søvn. Ingen øjenbevægelser.\nOver 50% deltaaktivitet. Total afslapning.\nREM-søvn (Rapid Eye Movements):\nHurtige øjenbevægelser. Cirka hver halvanden time i kort tid. Længere ud på morgenen.\nEEG som i døs, men fuldstændig slaphed af musklerne (ophævet tonus). Hurtige øjenbevægelser. Drømmesøvn.\nPåvirkning af hjernens svingninger:\nGuided afslapning/afspænding. Psykolog. Afspændingspædagog. CD Fønix Musik m.fl.\nMusik. Fønix Musik mm.\nHolosync audio technology via lydbånd kan hjælpe til, at man kommer ned i den dybe søvn og med dannelse af væksthormon og melatonin under søvnen.\nSøvnforstyrrelser – parasomni:\nNarkolepsi. Pludselige søvnanfald, oftest med kataplexi, hvor muskelspænding forsvinder.\nHallucinationer ved søvnens begyndelse og ophør.\nMuskellammelse ved opvågning.\nForstyrrelser af REM-søvnstadiet\nBruxisme – tænderskæren:\nBiodskinne, magnesium, B6-vitamin\nSøvngængeri: Dybe søvn. Træthed og søvnmangel medfører risiko for søvngængeri – sonnambulisme.\nSkrækoplevelser under REM-søvn.\nTalen i søvne:\nSøvnmangel øger risiko for fedme:\nMindre end 4 timer: 73% øget risiko\nMindre end 5 timer: 50% øget risiko\nMindre end 6 timer: 23% øger risiko\nVed mindre søvn dannes der mindre af hormonet leptin. der dæmper appetit og øger mæthed samt forbrændingen samt forebygger nedgang af stofskiftet.\nVed mindre søvn øges dannelsen af hormonet grehlin, der medfører sult.\nLeptin stimulerer også gonadotropin frigørende hormon. Tynde kvinders menstruation kan stoppe. Leptin fremmer også inflammation (betændelsesagtige forandringer) og stimulerer forbrændingen i cellernes ”kraftværker” (mitokondrierne).\nLavkaloriediæter sænker udskillelsen af leptin fra fedtvævet, Det skader kroppen og leptin virker ikke, før skaderne er genoprettet.\nEt eller to måltider om ugen med mange kulhydrater, der kun langsomt nedbrydes til glukose (grønsager) samt lidt fedt og protein kan øge leptin igen. Bedst på træningsdage.\nBørn, søvn og fedme:\nFor lidt søvn øger risikoen for fedme hos børn.\nMindre end 9 timers søvn medfører øget kropsfedt og kan medføre uligevægt, adfærdsproblemer, hæmmet intelligens og sprogudvikling.\nFor at kunne sove er det nødvendigt at være færdig med sin dag. Det vil sige at have tænkt dagen igennem og på plads, så man ikke ligger og spekulerer, når man skal sove.\nDet er en god idé at gå en tur sidst på aftenen for at få frisk luft og ro til at være klar til at sove. Fysisk aktivitet befordrer søvnen.\nMan kan også læse en ikke for spændende og ophidsende bog. Nogen bruger kedelige bøger, men det behøver de ikke at være. Et godt grin før sengetid er en god optakt til en god søvn. Se under ingen omstændigheder action-film med mord og vold som det sidste før sengetid.\nDrik ikke kaffe, cola, kakao eller stærk thé om aftenen, da det kan modvirker søvn i mange timer. Det er indholdet af koffein, der er synderen.\nDer skal være ro og mørke i soveværelset, og luften skal være frisk. Der må hverken være for koldt eller varmt. Sengen er til at sove i (og til sex), men ikke til at læse og se TV i. Sengebunden skal være god, og der må ikke komme kulde op nedefra. Ekstra puder i sengen kan gøre den mere behagelig, fordi de kan støtte sovestillingen af aflaste gigtramte led.\nEn ordentlig madras og en hovedpude, der er tilpasset ens højde og drøjde er overordentlig vigtige for søvnen. jeg kan anbefale Silvana Support hovedpuden, der findes i seks varianter, som man kan låne, indtil man har fundet den rigtige.\nMan kan se mere om den på www.silvanasupport.com\nEn anden god mulighed er at anskaffe sig et regulært sovemiljø, som det japanske firma Nikken har udviklet. Det består af en madras med indbyggede magneter, en speciale dyne med magneter og varmetransporterede indhold i dynen, samt en hovedpude med magneter og keramisk materiale, som sørger for, at man ikke får det for varmt på puden, der i øvrigt er anatomisk formet. Vello Scandinavia i Varde og også en topmadras med magneter, som er udmærket og langt billigere. .\nSex er et fortrinligt sovemiddel. Man bliver afspændt og glad af god sex – og søvnig.\nAromaterapi kan være megt gavnlig ved søvnforstyrrelser. For eksempel er citronmelisseolie og lavendelolie meget beroligende og kan bruges i en fordamper, fx en lille skål med et fyrfadslys under.\nDer skal helst være stille der, hvor man sover. Er der mange lyde udefra, kan de undertrykkes ved hjælp af god musik. Kilden til musik må ikke stå nær ved sengen, men mindst et par meter væk, da der er et elektromagnetisk felt omkring en radio eller en clock-radio, der kan forstyrre den gode søvn.\nDet kan være en meget gavnlig foreteelse at tage et varmt bad, før man går i seng. Det virker utroligt søvndyssende. Da man havde rigtige badekar, var der mange, der faldt i søvn i det og først vågnede, når vandet blev koldt.\nKniber det med at falde i søvn, kan jeg anbefale, at man trækker vejret dybt og langsomt og samtidig tæller sine åndedrag. Hvis man koncentrerer dig om det, så når man garanteret ikke til tyve.\nKan man alligevel ikke falde i søvn, er det bedst at stå op og foretage sig et eller andet, indtil man bliver så søvnig, at man ikke kan holde sig oppe længere. Bliver man så lysvågen, når man lægger sig, skal man stå op igen. Bliver man ved på denne måde, vil der højst gå 1-2 uger, så har man lært sig, at man falder i søvn, når man lægger sig.\nOpvågninger om natten kan skyldes mange ting. Ofte er der tale om et behov for at komme af med vandet, men der kan også være smerter på grund af gigt, eller som hos lytteren, at man er tvunget til at ligge i samme stilling.\nHar man smerter, når man vender sig i sengen, fx på grund af dårlig ryg eller gigt, kan det til en vis grad modvirkes ved, at man bruger silkenattøj og silkelagner. Så kan man smutte rundt som en svedske, uden at det gør ondt, og det er en god hjælp mod gigtsmerter om natten.\nMan skal være opmærksom på, om der ligger sygdom eller bivirkninger af medicin bag søvnforstyrrelser.\nKolde fødder kan modvirke søvnen. Brug natsokker.\nHvis man efter opvågning om natten ikke kan falde i søvn, kan man også forsøge at løse problemet ved at have en termokande med kamillete stående ved siden af sengen. Man kan evt. søde kamilleteen med lidt honning. Den varme drik, kamilleolien og det stigende blodsukker på grund af honningen er meget søvndyssende. Ellers må man stå op og lave noget andet, indtil man bliver rigtig søvnig.\nLad som nævnt være med at have en clock-radio eller noget andet elektrisk stående ved hovedgærdet af sengen. der dannes et elektromagnetisk felt, der kan påvirke følsomme mennesker og give hovedpine samt søvnforstyrrelser. I det hele taget skal man holde sig mindst halvanden meter fra alt elektrisk for at undgå denne elektrosmog, der kan påvirker nogen betydeligt. Det er heller ikke godt at have en mobiltelefon liggende på sengebordet.\nBrug af pulserende magnetfeltterapi (eMRS) er derimod en god måde at blive hjulpet til en god søvn på.\nNogen kan ikke sove på grund af uro og kramper i arme og ben om natten. Et tilskud af magnesium og E-vitamin kan normalt klare problemet.Væskemangel kan også give uro og kramper i benene. Læs mere om dette på www.radiodoktoren.dk under uro og kramper i benene.\nSov ikke for længe til middag, da det så kan være sværere at falde i søvn og få en længere søvn om natten.\nEn god søvn kan styrke immunsystemet. Tyske forskere har undersøgt en gruppe frivillige, der blev vaccineret mod hepatitis A. Det viste sig, at de af deltagerne, der fik en god nattesøvn, havde en bedre virkning af vaccinen i retning af at udvikle større modstandskraft mod denne type leverbetændelse (målt som antistoffer mod hepatitis A i blodet). Undersøgelsen viste en nedsættelse af dannelsen af antistoffer efter blot en enkelt nat uden søvn. Fire uger efter vaccinationen havde gruppen, der fik en god søvn, dobbelt så mange antistoffer i blodet. (Kilde: Psychosomatic Medicine Sept/Oct 2003).\nMan kan ofte med held tælle baglæns fra 100 til 0, og evt. forfra igen, men de fleste når ikke langt ned, før de sover. De koncentrerer sig om at tælle, hvorved alle forstyrrende tanker forsvinder, og man slappe af – og sover.\nDer findes gode, naturlige midler mod søvnbesvær, fx Baldrian (valeriane), kamille- og lindete, og humle. Hyperikum – den grønne lykkepille – er også et godt søvnmiddel, når den tages før sengetid, og virker smertestillende ved især nervesmerter.\nAminosyren tryptofan kan være meget gavnlig for søvnen, da den ved hjælp fra B6-vitamin bliver videre omdannet til 5-hydroxytryptofan (5-HTP) og videre til serotonin, som også er grundlaget for dannelse af melatonin, der normalt dannes i hjernens koglekirtel, når det er mørkt. Melatonin sikrer en god søvnkvalitet, så ma er udhvilet om morgenen.\nTryptofan skal man have gennem kosten, blandt andet fra kød, men kan købes som fx Tryptofan Max, hvor man skal have 2 kapsler (500 mg) ved sengetid.\nTryptofan 500 mg findes også sammen med B-vitaminer, magnesium, Baldrian, passionsblomst og kamille i TRYPTON¤AT fra NaturDrogeriet. 3 kapsler ved sengetid. Det er en god og relevant blanding.\nMangel på antioxidanter spiller en stor rolle i udvikling og vedligeholdelse af inflammation og dermed smerter og ubehag, som kan være søvnhæmmende. Coghill Research Laboratories i Wales har udviklet er produkt – Asphalia – som indeholder naturlige plantestoffer med et højt indhold af antioxidanter, blandt andet lidt melatonin. Disse stoffer er generelt fremmende for sundhed og modvirker en række sygdomme. Desuden ser Asphalia ud til at kunne beskytte mod skadelig elektromagnetisk stråling, fx fra højspændingsmaster, mobiltelefoner og –master. Bedrer de naturlige søvnstadier.\nHomøopatisk medicin er også en mulighed. For eksempel Dormi, Belladonna D30 eller Neurexan Heel. Det er bedst at konsultere en homøopat. Neurexan har i en undersøgelse vist aig at virke bedre end Baldrian (Valeriane) på søvnforstyrrelser, og det er også et godt middel mod stress og nervøs uro.\nAminosyren tryptofan, der blandt andet er forstadiet til dannelse af serotonin og en livsvigtig aminosyre, kan modvirke både angst og søvnforstyrrelser. Kan man ikke få det, kan man købe midlet 5-HTP, der er mellemstadiet mellem tryptofan og melatonin. Det har ved undersøgelser vist sig at virke godt mod søvnproblemer. Dosis skal så være 200-300 mg ved sengetid. 5-HTP har så godt som ingen bivirkninger. Vitaminerne B3, B6 og folinsyre hjælper 5-HTP til at blive omdannet til serotonin, så det er godt med et tilskud af B-vitaminer.\n5-HTP kan også modvirker trang til mad og søde sager, fx hos diabetikere, nedsætter appetitten, hvis den er for stor, og stoffet nedsætter smerterne ved fibromyalgi.\n5-HTP kan ikke købes lovligt i Danmark, men importeres til eget brug fra andre EU-lande over Internettet. Zenbev, der er et pulver med græskarkerner, indeholder meget tryptofan, der er forstadiet til 5-HTP.\nEn hel del lægemidler kan som nævnt forstyrre stadium 4 søvnstadiet, hvor kroppen bliver repareret og genopbygget, blandt andet ved hjælp fra hjernen. Får man ikke en god stadium 4 søvn, vil man vågne stiv og øm i kroppen og uden at være udhvilet.\nGigttabletter af typen NSAID, fx ibuprofen, kan fx forstyrre stadium 4 søvnen, blandt andet ved at forstyrre melatoninproduktionen.\nBenzodiazepiner (fx Stesolid, Valium, Temesta, Lexotan, Tafil) forlænger stadium 1 søvnen på bekostning af stadium 4 søvnen. Det gør alle smertestillende midler af morfinlignende type også.\nSovepiller hører også til midler, der kan forstyrre den normale og gode søvn. Det er en meget dårlig idé at tage sovepiller, da man så ikke sover på en naturlig måde. Man er bevidstløs i stedet for at sove. Blandt andet går det ud over drømmesøvnen, der kommer cirka hver halvanden time. Det er i drømmesøvnen, at underbevidstheden får orden på alt det, man har oplevet dagen før, det er her, man skriver sine sølvbryllupssange, sine taler og får gode idéer.\nBruger man sovemedicin, vågner man af sin bevidstløshed næste morgen, og selvom man føler sig udhvilet, viser forskning, at man først er helt klar i hovedet og velfungerende sidst på eftermiddagen næste dag. Svimmelhed er for eksempel en følge af sovepiller, selvom man måske ikke selv føler det. En trediedel af alle knækkede lårbenshalse skyldes\nalene sovemedicin. Det er heller ikke en rar tanke at skulle være påvirket af sløvende medicin en stor del af den sidste del af sit liv. Risikoen for demens med svækkede åndsevner øges også betydeligt ved en vedvarende brug af sovemedicin.\nDesuden bliver man afhængig af sovemidler, der normalt begynder at virke dårligere efter en måneds tid, så man skal have mere, og det er meget svært at stoppe med brugen, da der oftest kommer svære og langvarige abstinenser.\nAntihistamin lægemidlet Phenergan (promethazin) kan bruges som sovemiddel. 25 mg ved sengetid (håndkøb). Medfører nedsat dannelse af hjælpeenzymet Q10 (energiproduktion, antioxidant) samt tab af B2-vitamin (energiprod. Antiox. Hud, hår). Kan give bivirkninger fra nervesystemet med ufrivillige bevægelser, rysten, nervøsitet, excitation, konfusion. Mest ved brug af anden nervemedicin. Desuden søvnløshed og hjerte- og blodtryksproblemer samt højere blodsukker.\nAlkohol ødelægger drømmesøvnen og søvnkvaliteten.\nDet kinesiske gymnastikform Tai Chi, der er en blanding af motion og meditation, kan bedre søvnen og søvnmønsteret. En undersøgelse har vist, at blot en times Tai Chi tre gange om ugen kan være en effektiv måde at undgå at skulle have sovetabletter (Kilde: J Am Geriatr Soc. Vol. 52, No. 6, June 2004).\nHar man en nat fået for lidt eller for dårlig søvn, kan man let ophæve virkningerne med træthed etc. ved at lære sig at meditere. Blot 5-10 minutters meditation kan gøre, at man bliver frisk og funktionsdygtig.\nSæt dig på en almindelig stol uden nakkestøtte. Fødderne skal være på gulvet med hele fodsålen. Hænder skal hvile i skødet. Lænden evt støttes af stoleryggen (enden helt tilbage), eller du kan sidde på en stol,hvor sædet er vippet lidt fremover, så bækkenet er kippet lidt fremover, og du ikke “hænger” i ryggen.\nSlap af i ansigtsmusklerne og lad underkæben hænge. Fortsæt med det dybe regelmæssige åndedræt. På dette tidspunkt skulle du så være så afslappet, at du befinder dig mellem vågentilstanden og søvnen. Hovedet er tomt og du “svæver”.\nEr du et sted, hvor ingen kan høre dig, kan du også samtidig med dine udåndinger sige en dyb lyd, fx det engelske ord “one” (”wånnnnn..”), fra starten af udåndingen til slutningen. Træk så vejret dybt ind og sig “one” igen under hele udåndingen. Bliv ved med det.\nEfter fx 5\n10 minutter, som dit indre ur nok skal advare dig om er brugt, åbner du øjnene, rejser dig og strækker dig igennem (op på tæerne og prøv at nå loftet med fingerspidserne\nUnder en meditation, også en kort, nedsættes hjernens svingninger, der under søvn er omkring 5 Hz, og i vågen tilstand omkring 13 Hz, til et middel niveau. Det sker, når man begynder kun at føle sig delvist vågen, og tankerne flyver mens stumper af drømme kommer. Sidder man med et bundt nøgler i hånden, er det her, at man taber dem på grund af afslapningen af kroppens muskler. Det gælder også under ”power naps”.\nEr du hjemme, kan du bruge musik til at meditere til, fx med en walk\nman. FØNIX Musik har mange gode bånd, der er fyldt med afslappende, “flydende” musik, der letter afspændingen meget.\nMargarine er kun et molekyle væk fra plastic og fremmer inflammation.\nHjernen består af 60% fedt, og det skulle nødigt være margarine, vi har deroppe. Tag hver morgen 1-2 spiseskefulde af en god, sund olie. Fx Nutridan Strong citron, Livets Olie, Udo’s Choice eller Sunt Liv olie. Det tager også trangen til at spise for meget og for sødt.\nSkal det gå hurtigt, så træk vejret dybt tre gange og smil. Så falder både krop og sind til ro, og man får det godt.\nGår det lidt sejgt med at få smilet frem, så træk med dine ansigtsmuskler dine mundvige så langt ud til siden som muligt.\nMarianne Dreyer, Psykoterapeut og cand.pæd., afholder kursus for mennesker med søvnproblemer i Silkeborg 23-24-25 marts 2012.\nCarsten Vagn-Hansen er medunderviser.\nOverskriften er ”Veje ud af søvnløshed”\nLæs mere om kurset på www.mariannedreyer.dk\nEller kontakt Marianne Dreyer på mariannedreyer@mail.dk eller tlf. 7577 0275\nmandag, september 14th, 2015\nDu skal spise sundt og afsætte tid til motion. Kost og fysisk aktivitet har fået masser af spalteplads i forebyggelsesrådene. Men søvnen er mindst lige så vigtig for vores helbred og ikke mindst velvære. Mangel på søvn øger risikoen for overvægt og sygdom, og det er vigtigt, at søvnen er naturlig med skiftende søvndybde og drømmesøvn. Alkohol og sovemedicin giver et dårligt søvnmønster. Man er bevidstløs og vågner uudhvilet. Det er langt bedre at bruge naturlige måder at fremme søvnen på.\nNogle mennesker har behov for at sove meget – mens andre kan nøjes med ganske få timer i døgnet. Det normale er, at mennesker, der sover under seks timer om natten, oparbejde en søvngæld, som påvirker deres evne til at tænke og arbejde. En tidligere undersøgelse har blandt andet vist, at kirurger, der ikke sover ordentligt om natten, laver 15% flere fejl. Måske opdager de det ikke selv, så det er klogt at planlægge sit liv, så der er plads til søvnen. En nattesøvn på højst fem timer flere gange om ugen er også forbundet med to-tre gange højere risiko for blodpropper.\nDet er svært at angive, hvor meget den enkelte har brug for at sove, men seks timer ser ud til at være det mindste, man normalt kan klare sig med, når man skal fungere rimeligt. Søvnbehovet varierer også med årstiden. Om sommeren kan man klare sig med mindre søvn, mens behovet om vinteren i reglen er noget større. Det ideelle ser ud til at være en søvnlængde på omkring syv timer for voksne, men der er betydelige individuelle forskelle, så man må selv finde frem til en søvnlængde, der giver bedst muligt udhvilethed og friskhed, ikke alene om morgenen, men også dagen igennem.\nSund søvn nedsætter risiko for blodpropper og sukkersyge, styrker immunsystemet, giver bedre psykisk balance og overskud, bedrer hukommelse og koncentrationsevne. Den giver også større modstandskraft mod stress – en bedre bærekraft\nMørket er vigtigt, for selv det mindste lys fra fx en gadelygte kan påvirke søvnen, da lys nedsætter dannelsen af signalstoffet melatonin i hjernens koglekirtel (corpus pineale), der er vores indre ur og styrer vores hormonsystem, nervesystem og immunsystem, samt sørger for at kroppen bliver genopbygget og repareret natten igennem og modvirker ældning.\nVores indre ur har ikke en cyklus på 24 timer, men snarere på 25 timer, så vores døgnrytme kan let forskubbes, så man er træt om dagen og frisk om natten. Ved hjælp af lysbehandling kan man tilpasse døgnrytmen igen. Stærkt lys, enten ved at være ude en time, når det er rigtig lyst, eller ved at bruge en lyskilde med dagslyskvalitet og sidde tæt på denne 45 minutter til en time hver morgen, kan man regulere sin døgnrytme.\nMelatonin er et af vores vigtigste antioxidanter, der modvirker de skadelige frie iltradikalers angreb på vore cellers kraftværker – mitokondrierne, modvirker forharskning af vores fedtsyrer i cellevæggene, nerver, og hjerne og, nethinden og modvirker forharskning af kolesterol og dermed åreforkalkning. Melatonin er også med til at forebygge kræft. Med alderen danner vi mindre og mindre melatonin, især hvis vi ikke kommer ud i klart dagslys mindst en time om dagen og sover i totalt mørke.\nSerotonin, der blandt andet fremmer dannelsen af melatonin, findes i fødemidler som ananas, avocado, bananer, skimmelost, kiwifrugter, blommer, tomater og valnødder. Noni-juice indeholder også serotonin og dets forstadier. Dette kan man udnytte ved at vælge disse ting til at spise om aftenen. Man kan også få ”uret” stillet rigtigt igen ved at tage melatonin 3 milligram ved sengetid. Nogen behøver kun det halve, andre det dobbelte. Man kan købe melatonin over Internettet. Man bruger også melatonin mod ”jet-lag”, de problemer der opstår, når man flyver over mange tidszoner og derved forskubber det indre ur.\nAminosyren glycin, der er en vigtig del af kollagen, fungerer også som neurotransmitter (signalstof) i hjernen og nervesystemet. Glycin virker overvejende hæmmende og beroligende, men kan i visse tilfælde virke fremmende på nervesignalerne. I en dosis på 3.000 mg (3 gram) ved sengetid har flere undersøgelser vist, at glycin fremmer både søvnen og søvnkvaliteten på en anden måde end de sædvanlige søvnmidler. Samtidig bedres træthed dagen efter samt åndsevnerne (mental performance). På længere sigt hæmmes aldringsprocessen, da kollagenet er vigtigt for denne. Mange mennesker får ikke nok glycin i deres kost, fordi de får for lidt kollagen, der især findes i kråser, tarme, maveslimhinde og hud.\nDer er ingen bivirkninger af glycin, men en undersøgelse har vist, at glycin kan få visse hurtigtvoksende kræftceller til at vokse endnu hurtigere, fx ved kræft i tyktarmen, i æggestokkene (ovarierne) og ved modermærkekræft. Ved langsomt voksende kræftformer, frigives glycin derimod fra kræftcellerne. Men det må tilrådes at være forsigtig med brugen af glycin ved kræft.\nGlycin kan købes i kapsler over Internettet, fx på www.gaya-nutrition.com\nMedicin som søvntyv:\nSygdom som søvntyv:\nFor at kunne sove er det nødvendigt at være færdig med sin dag. Det vil sige at have tænkt dagen igennem og på plads, så man ikke ligger og spekulerer, når man skal sove. Det er en god idé at gå en tur sidst på aftenen for at få frisk luft og ro til at være klar til at sove. Fysisk aktivitet befordrer søvnen. Det kinesiske gymnastikform Tai Chi, der er en blanding af motion og meditation, kan bedre søvnen og søvnmønsteret. En undersøgelse har vist, at blot en times Tai Chi tre gange om ugen kan være en effektiv måde at undgå at skulle have sovetabletter (Kilde: J Am Geriatr Soc. June 2004).\nMan kan også læse en ikke for spændende og ophidsende bog. Nogen bruger kedelige bøger, men det behøver de ikke at være. Et godt grin før sengetid er en god optakt til en god søvn. Se under ingen omstændigheder action-film med mord og vold som det sidste før sengetid. Det kan være en meget gavnligt at tage et varmt bad, før man går i seng. Det virker utroligt søvndyssende.\nDer skal være ro og mørke i soveværelset, og luften skal være frisk. Larm udefra er gift for både søvn og sundhed. Der må hverken være for koldt eller varmt. Sengen er til at sove i, men ikke til at læse og se TV i. Sex er et fortrinligt sovemiddel. Man bliver afspændt og glad af god sex – og søvnig.\nSengebunden skal være god, og der må ikke komme kulde op nedefra. Ekstra puder i sengen kan gøre den mere behagelig, fordi de kan støtte sovestillingen af aflaste gigtramte led. En ordentlig madras og en hovedpude, der er tilpasset ens højde og drøjde er overordentlig vigtige for søvnen. jeg kan anbefale Silvana Support hovedpuden, der findes i seks varianter, som man kan låne, indtil man har fundet den rigtige.\nAromaterapi kan være meget gavnlig ved søvnforstyrrelser. For eksempel er citronmelisseolie og lavendelolie meget beroligende og kan bruges i en fordamper, fx en lille skål med et fyrfadslys under.\nKniber det med at falde i søvn, kan det anbefales at trækker vejret dybt og langsomt og samtidig tæller sine åndedrag. Hvis man koncentrerer dig om det, så når man garanteret ikke til tyve.\nOpvågninger om natten kan skyldes mange ting. Ofte er der tale om et behov for at komme af med vandet, men der kan også være smerter på grund af gigt, eller som hos lytteren, at man er tvunget til at ligge i samme stilling. Har man smerter, når man vender sig i sengen, fx på grund af dårlig ryg eller gigt, kan det til en vis grad modvirkes ved, at man bruger silkenattøj og silkelagner. Så kan man smutte rundt som en svedske, uden at det gør ondt, og det er en god hjælp mod gigtsmerter om natten. Har man kolde fødder, er det godt med natsokker.\nDer findes gode, naturlige midler mod søvnbesvær, fx Baldrian (valeriane), kamille- og lindete, og humle. Hyperikum – den grønne lykkepille – er også et godt søvnmiddel, når den tages før sengetid.\nAminosyren tryptofan, der blandt andet er forstadiet til dannelse af serotonin og melatonin, er en livsvigtig aminosyre, kan modvirke både angst og søvnforstyrrelser. Vitaminerne B3, B6 og folinsyre hjælper med omdannelsen til serotonin, så det er godt med et tilskud af B-vitaminer. Zenbev, der er et pulver med græskarkerner, indeholder meget tryptofan. En anden aminosyre, glycin, har i en japansk undersøgelse vist sig at give en bedre søvn og et klarere hoved næste dag.\nMan skal tage 3 gram ved sengetid. Glycin kan købes over Internettet, men der er meget i gelatine, som man så skal tage12-14 gram af.\nfredag, februar 23rd, 2018\nfredag, februar 28th, 2014\nlørdag, januar 4th, 2014\nAlle har fra 40-50 års alderen slidgigt i ryggen og degeneration af båndskiverne (diskus’erne) især i lænden. Der kan også være slidgigt i de små sideled til rygsøjlen, hvilket næsten uvægerligt vil give muskelknuder på grund af de smerter, der opstår, når man drejer eller svajer i ryggen. Og muskelknuderne kan trykke på nerverne til benene.\nSå selvom der ved for eksempel scanning er påvist en forsnævring af rygmarvskanalen – en spinalstenose – kan smerterne stamme fra spændte muskler og ømme senefæster.\nVed egentlig spinalstenose – forsnævring af rygmarvskanalen i lænden – vil der være symptomer fra benene i form af både smerter og kraftnedsættelse.\nI nogle tilfælde skyldes lændesmerter inflammation (betændelsesagtige forandringer. Læs om inflammation på www.radiodoktoren.dk ) i en cysterna chyli, en lymfesæk nedadtil i lymfesystemet i bryst- og bughulen (ductus thoracicus). Årsagen til inflammationen kan blandt andet være giftstoffer fra en overvækst af candidasvampe i tarmkanalen på grund af en raffineret kost med sukker, hvidt mel etc., som candidasvampe trives på. Læs mere om candidasvampe på www.radiodoktoren.dk eller i min bog ”Maven – din bedste ven. Sundhed fra mund til bund” (Gads forlag).\nDet vigtigste ved lændesmerter af enhver art er at lære at bruge sin ryg rigtigt, når man arbejder, sidder, står etc., og så bruge den så meget som muligt. Man skal lære at stå, gå og sidde rigtigt i forhold til sin ryg. Man kan her få hjælp fra en fysioterapeut, en Mensendieck gymmnastikpædagog, en posturolog og andre med forstand på rigtig kropsbrug. Holdningen er meget vigtig. Falder man sammen, går det ud over både blod- og lymfekredsløbet og over nervesystemet.\nEn god hjælp kan være at bruge MBT-sko (Masai Barefoot Technology).\nEn meget god bog om rygsmerter mm. er ”Hovedpine & rygsmerter” af Ole Larsen. Forlaget Sphinx og Rygstøttens Forlag. I den er der mange gode forklaringer og anvisninger på, hvordan man kan modvirke sine rygsmerter.\nDet er også en god idé at lave daglige rygøvelser resten af livet på den rigtige\nmåde. Jeg kan anbefale at købe bogen ”Din ryg længe leve. Morgengymnastik i\nsengen mod årlig ryg”, af Erik Breum. Forlaget Columna. De af øvelserne, som\nman synes er for hårde, må man så undlade, indtil ryggen bliver bedre.\nBåndskiverne bliver tørre og sprøde, hvis man ikke motionerer med sin ryg på den\nrigtige måde. De bliver kun rigtigt ernæret gennem at blive masseret ved bevægelser i ryggen.\nDe naturlige og meget ugiftige stoffer glukosamin og MSM samt chondrotinsulfat eller kyllingebrusk er vigtige for bruskens trivsel og virker smertestillende, men for at de kan komme ind i diskus’erne skal de bevæges ved rygøvelser og brug af ryggen under arbejde på den rigtige måde. Ny forskning har vist, at glukosamin og chondroitinsulfat kan medvirke til genopbygning af diskus’erne.\nMan kan også dæmpe sine smerter og gavne sine nerver i ryg og ben ved at tage et tilskud af sunde fedtsyrer i form af fiskeolie, hørfrøolie og kæmpenatlysolie. De sidste to kan man købe som ”Livets Olie”. Andre gode olier er Nutridan Strong citrone ller Udo’s Choice. Tag et par spiseskefulde dagligt. Mættet fedt og margarine øger derimod smerterne.\nMan kan evt. blande olien med Noni-juice, der indeholder stoffer, der dæmper smerter lige så godt som gigttabletter af typen ibuprofen. Noni er desuden fyldt med sunde stoffer, som alle har brug for.\nEn anden mulighed er Boswellia serrata, eventuelt kombineret med ingefær eller hybenpulver. Et særlig godt ekstrakt af hyben er Litozin.\nMan bør så vidt muligt undgå at anvende gigttabletter af typen NSAID, fx ibuprofen,\ndiclofenac, piroxicam m.fl.), da disse stoffer kan have betydelige bivirkninger. Skal der bruges et lægemiddel, er det bedst at anvende paracetamol, som dog også kan give bivirkninger og kan påvirke leveren ved høje doser. .\nCurcumin, det gule i gurkemejerodpulver og karry virker meget smertestillende. Man kan roligt tage 1-1½ gram 3 gange dagligt.\nDet er godt at tage C-vitamin, fx 750-1.000 mg to gange dagligt. C-vitamin er vigtigt for bindevævet og modvirker forharskning (oxidation) af kroppens væv.\nMan bør også tage et gram calcium med D3-vitamin samt ekstra magnesium dagligt for at modvirke afkalkning af knoglerne. Behovet for D3-vitamin er mindst 60-70 mikrogram dagligt (2.000 enheder), langt højere end den fra officielt hold anbefalede dosis. Nogen har brug for mere end 100 mikrogram. D3-vitamin kan købes i kapsler eller tabletter. D3-vitamin har stor betydning for mange af kroppens funktioner og modvirker blandt andet smerter. Man kan tage helt op til 250 mikrogram af D3-vitamin uden problemer.\nDet er også godt at tage tilskud af K2-vitamin. K-vitamin modvirker også smerter og er nødvendigt for optagelsen af calcium (kalk) fra kosten og for indbygningen i knoglerne og modvirker derfor knogleskørhed. Der er meget K-vitamin i grønne bladgrønsager, og sunde tarmbakterier danner også K-vitamin. K2-vitamin modvirker også kræft.\nDa en del af lændesmerterne kan skyldes irritation i nerverne (”nervebetændelse”) kan man forsøge at tage hyperikum (prikbladet perikum), der ikke kun modvirker trristhed og depression, men også nervesmerter.\nEn anden god mulighed for behandling af rygsmerter er transkutan nervestimulation – TNS, hvor man sender en en svag strøm fra et TNS-apparat gennem en del af kroppen, fx lænden. Du kan lære at bruge apparatet rigtigt hos en fysioterapeut.\nMagnetfeltbehandling, enten med pulserende magnetfelt eller med faste magneter (fx en magnetplade på lænden eller et par magneter, der fastholde med hudvenligt plaster på hver side af lænden) kan have en meget fin virkning. Magnetbehandlingen bedrer kredsløbet og modvirker smerter betydeligt. Se på www.coclo.com og vedr. pulserende magnetfeltbehandling, eMRS, på www.Vita-Life.dk\nAkupunktur eller zone terapi kan også overvejes.\nDe nyeste undersøgelser viser, at det nok er endnu bedre med mikrokirurgi, hvor indgrebet også er minimalt. I Danmark udføre mikrokirurgi ved diskusprolapser på Mølholm Privathospital i Vejle. Brummersvej 1. Tlf. 7583 2099. www.molholm.dk\nI Tyskland kan man blive opereret med mikrokirurgi på Orthozentrum Munchen, der har et godt ry for behandling af høj kvalitet. http://www.schoen-kliniken.de/\nDer findes et privathospital for behandling af spiseforstyrrelser.\nDet hedder Kildehøj Privathospital og har adressen Kildehøj Allé 1, 2990 Nivå. Tlf. 3964 2937\nMan kan, hvis henvisning til offentlige institutioner (psykiatriske) resulterer i en ventetid på mere end to måneder, vælge at blive behandlet på Kildehøj. Det er regionen, der skal sige god for betaling af behandling på Kildehøj.\nonsdag, februar 19th, 2014\nDet, man normalt kalder spiserørsbrok, er et svagt sted i mellemgulvet, der hvor spiserøret går ned til mavesækken. Der kan så ske det, at spiserøret og lidt af den øverste del af mavesækken glider op i brystkassen. Det er meget almindeligt. Blandt lidt ældre har ca 60 procent af alle et sådant glidebrok, som normalt ikke giver symptomer, og det er usikkert, om det har betydning for svækkelse af ringmusklen mellem spiserøret og mavesækken.\nEt sådant glidebrok kan let sættes på plads ved at hoppe op og ned med hænderne over hovedet.\nVed en sjældnere type mellemgulvsbrok bliver ringmusklen, hvor den normalt sidder, mens en lille pose af mavesækken går op ved siden af spiserørets nederste del. Der vil normalt være synkebesvær, og det kan være nødvendigt at operere, da der kan være risiko for indeklemning af brokket.\nÅrsagen til problemet er, at der på grund af svækkelse af lukkemusklen mellem spiserør og mavesæk løber syre op i spiserøret. Slimhinden i spiserøret kan ikke tåle den stærke syre, og der kommer derfor brænden og svien bag den nederste del af brystbenet. Syren kan også løbe helt op i halsen, og syredampene kan påvirke stemmebåndene, med hoste og hæshed til følge. Risikoen for, at mavesyre løber op i spiserøret, er størst efter store måltider, hvor mavesækken er helt fyldt, samt hvis der trykkes på maven, fx ved at man bøjer sig fremover eller går med stramt korset. Overvægtige og gravide oplever det også ofte. Behandling med kvindelige kønshormoner, tobaksrygning og midler, der slapper glatte muskler af, forøger også risikoen for tilbageløb.\nMan skal være opmærksom på, om man kan lide af fødemiddelintolerans eller allergi over for bestemt ting, som man så skal undgå. Fx tomater og citrusfrugter.\nMavesyre er nødvendig for en ordentlig fordøjelse. Mange med refluks har i virkeligheden problemer med for lille produktion af mavesyre, især ældre, og får en bedre fordøjelse, hvis de får tilskud af fx betain hydroklorid (dimethylglycine), der hjælper med nedbrydning af proteiner, før de yderligere fordøjes i tyndtarmen. Mangel på mavesyre øger også risikoen for parasitter og infektion med bakterier, fx Helicobacter pylori, der har svært ved at vokse i maven, når syreproduktionen er høj nok.\nForuden at udrydde Helicobacter anvendes der oftest lægemidler, der nedsætter eller ophæver dannelsen af mavesyre. Men syrehæmmende og syrestandsende lægemidler øger risikoen for lungebetændelse, da det sure miljø i mavesækken beskytter mod sygdomsfremkaldende bakterier.\nBrug af disse syrestandsende lægemidler (protonpumpe hæmmere) har også vist sig at øge risikoen for campylobacter infektioner i maven og tarmene og at fordoble risikoen for infektioner med bakterie clostridium difficile. (BMJ, 1996; 3212: 414-5: JAMA, 2005; 294: 2989-95). Mavesyren er kroppens naturlige våben mod skadelige bakterier i maden.\nManglende mavesyre øger også risikoen for knogleskørhed med hofteledsbrud. (JAMA, 2006; 296: 2947-53).\nDesuden er syren i mavesækken nødvendig for en ordentlig nedbrydning af proteiner (kød mm.) og for optagelsen af B12-vitamin, som man ved langvarig behandling med disse lægemidler vil komme til at mangle. Læs mere om B12-vitamin på www.radiodoktoren.dk Derfor er det bedst at forebygge ved at undgå ting, der kan fremme en for høj syredannelse og svække slimhinden i mavesækken.\nMavesyreproduktionen kan også øges ved at spise mere protein (og ikke samtidig neutralisere mavesyren med stivelse, fx kartofler, brød, pasta og ris). Mavesyren neutraliseres (bliver mindre sur) når man drikker kulsyreholdige drikke, fx sodavand., som dog ikke normalt ikke er nogen god idé. Se nedenfor.\nMavesyren er også vigtig i forsvaret mod bakterier.\nRødbeder og rødbedesaft kan være en god hjælp.\nNormalt vil symptomerne være så klare, at der ikke er grund til yderligere undersøgelser, men synkebesvær vil dog altid nødvendiggøre en kikkertundersøgelse og røntgenundersøgelse. Er man ikke sikker på syretilbageløbet, kan man i dag nedlægge en lille sonde, hvor spidsen måler syrekoncentrationen i nederste del af spiserøret igennem 24 timer.\nBehandlingen består først og fremmest i at modvirke tilbageløbet af maveindholdet. Det betyder, at man skal spise langsomt, lade være med at drikke og spise for meget ad gangen, og efter måltidet lade være med at lægge sig ned, men tage sin middagslur siddende i en stol, efter at man har styrket mavetømningen den rigtige vej ved at gå lidt rundt. En ekstra hovedpude i sengen og en mursten under sengebenene ved hovedenden vil i reglen også hjælpe. Ved overvægt er det en stor hjælp med et vægttab.\nDet er godt at spise langsomt og tygge maden grundigt. Det nedsætter risikoen for at få refluks, og gør det lettere at tage sig, fordi man når at blive mæt, inden man har spist for meget.\nEn gruppe forskere har fundet, at selvom refluks-ramte fortsatte med fx at ryge og drikke kaffe, forsvandt deres symptomer fuldstændigt inden for en uge efter, at de begyndte at spise en kost med kun lille indhold af kulhydrater (omkring 20 gram om dagen). Især kulhydrater fra korn, fx brød. Patienterne kunne holde op med alle syreneutraliserende midler og syrenedsættende lægemidler. Forbedringen af tilstanden fortsatte, efter at de satte deres kulhydratindtag op til 70 gram dagligt.\nEt indisk forskerteam har peget på, at der kan være en sammenhæng mellem kræft i spiserøret og det at drikke meget sodavand.\nTeamet fra det indiske Tata Memorial Hospital har fundet frem til, at forbruget af kulsyreholdige drikke er femdoblet i USA i de sidste 50 år. De mener, det har sammenhæng med, at forekomsten af kræft i spiserøret er seksdoblet i den samme periode. Det indiske team har fundet den samme udvikling i Storbritannien og i Australien, hvor forbruget af kulsyreholdige drikke også er steget. I lande som Kina og Japan, hvor det ikke er almindeligt at drikke sodavand, er hyppigheden af kræft i spiserøret ikke steget.\nEn rimelig forklaring på dette er, at den tid, hvor slimhinden i spiserøret er udsat for syre fra de kulsyreholdige drikke eller fra tilbageløb af mavesyre fra mavesækken, øges væsentligt, hvis man drikker meget sodavand. Forskerne fandt, at den gennemsnitlige forbruger af sodavander var udsat for 32.000 minutters ekstra syrepåvirkning af spiserøret om året. Når man drikker noget kulsyreholdigt, bliver mavesækken udspilet, hvilket let kan udløse tilbageløbe fra mavesækken til spiserøret (refluks). (Kilde: Science Blog May 17, 2004).\nDet er især dårligt at drikke sodavand før sengetid. Alle typer sodavand er meget sure og øger risikoen for refluks. Drik i stedet lunkent eller varmt vand.\nFor at modvirke for megen syredannelse er det bedst at undgå tobaksrygning, fed mad, kaffe, chokolade, alkohol og appelsinsaft. Er dette ikke tilstrækkeligt, vil man anbefale behandling med et middel, der neutraliserer mavesyren og samtidig lægger sig som et slimet skumlag oven på maveindholdet, og det er så dette, der evt løber op i spiserøret, hvor det også beskytter.\nMidlet kan være Gaviscon samt en del andre syrebindnedde midler indeholder alle aluminium og bør derfor ikke tages i længere perioder, da aluminium (som også findes i almindeligt bordsalt) er skadeligt for blandt andet hjernen (Alzheimer). Gastro Gel indeholder ikke aluminium.\nBedst og billigst er det at anvende natrium bicarbonat – Natron, en halv teskefuld i et glas vand, mellem måltiderne. Det medvirker også til at gøre kroppen basisk, hvilket den har det bedst med. Læs mere om syre-base balancen på www.radiodoktoren.dk\nKiselsyre i form af fx Silicol gel er også et udmærket alternativ til de aluminiumholdige syrebindende midler.\nElmebark (slippery elm) virker ved hjælp af slimstoffer, der beskytter slimhinderne i spiserøret og mave-tarmkanalen. Se på http://www.helsenyt.com/frame.cfm/cms/id=1796/sprog=1/grp=6/menu=3/ Der er ikke påvist bivirkninger ved behandling med elmebark. Elmebark kan dog forsinke optagelsen af lægemidler, så der skal gå et par timer mellem indtagelse af elmebark og lægemidler og andre naturmidler.\nEt råd fra en af mine lyttere er at bruge æblecidereddike mod for meget mavesyre, som hun var blevet helt af med. Hun drikker hver morgen på fastende hjerte et glas vand med ca. 1 dessertskefuld æblecidereddike i. Dette bevirker, at hun aldrig mere har halsbrand, og at hendes mave fungerer meget bedre og med regelmæssige toiletbesøg.\nEt meget enkelt og godt råd er at spise et æble ved sengetid og hver gang, man har halsbrand.\nDr. Allan Spreen fra USA anbefaler at bruge kapsler med mælkesyrebakterien acidophilus. Man skal åbne kapslerne og lade indholdet gå ned i spiserøret med spyttet.\nHan anbefaler også at tage tilskud af enzymer for at lette fordøjelsen af maden. Han nævner navnet ”Super Enzymes” fra TwinLab, da dette præparat også indeholder betaine hydrochloride, der er en plantebaseret syre. To kapsler tages midt under måltidet. Man kan også tage Super Enzymes fra NOW. Kan få fra England via www.gaya-nutrition.com\nEn ordentlig fordøjelse hjælper til at stramme lukkemusklen mellem mavesækken og spiserøret.\nMan kan også forsøge ved effektive mikroorganismer i form af Vita Biosa, der kan købes hos Matas og i helsekostforretninger. Disse mikroorganismer er sunde og danner masser af gode antioxidanter, og de fortrænger alle sygdomsfremkaldende bakterier, også mavesårsbakterien Helicobacter pylori. Fx en spiseskefuld tre gange dagligt.\nDen sarte slimhinde i spiserøret kan til en vis grad beskyttes med midlet sukralfat (Antepsin mikstur, håndkøb). Hjælper det heller ikke nok, vil lægen sikkert ordinere et syrenedsættende middel, fx cimetidin eller ranitidin, og i de svære tilfælde kan man ophæve syredannelsen med såkaldte syrepumpehæmmere ( Losec, Lanzo, Pantoloc m.fl.). Er der problemer med mavetømningen og tarmbevægelserne kan lægen ordinere et fremmende middel, fx metoclopramid (Primperan). Syrenedsættende eller syrestandsende lægemidler medfører mangel på det vigtige B12-vitamin, dårlig fordøjelse, øget risiko for betændelse (bakterie i maden), dårlig optagelse af vigtige mineraler, hvilket man skal være opmærksom på.\nKisel i form af Silica gel eller et andet lignende præparat er værd at prøve ved refluks og mavekatar.\nMan kan også prøve med det totalt uskadelige og effektive svovlpræparat MSM = methylsulfonylmethane. Kan købes fra udlandet, fx fra Malmø på dnaks telefon 4052 4015, eller fra England på www.gaya-nutrition.com MSM som pulver kan købes i Danmark. Prøv med 2-3 gram før maden. Hos mange virker det lige så godt som de syrenedsættende midler.\nEt enkelt og ofte godt middel er blot et par gange om dagen at tygge 4-5 mandler med den brune skal på og synke dem. At tygge tyggegummi efter måltidet i en times tid skal også være effektiv.\nForskerne fra Litauen, Sverige og Danmark fandt 132 patienter med fordøjelsesproblemer, og fik dem til at indtage 16 og 40 mg Astaxanthin pr dag (Astaxin i Danmark) eller placebo i fire uger. Undersøgelsen var en kontrolleret, randomiseret og dobbelt-blind undersøgelse. Personerne var klassificeret som negative eller positive for H. pylori infektion.\nVed afslutningen på de fire uger fandt Kupcinskas og hans forskere ingen signifikant forskel mellem de tre grupper med hensyn til de overordnede faktorer for mavesmerter, fordøjelse og reflux symptomer.\nAlligevel fandt de, da de fokuserede på reflux syndromet, en signifikant forbedring hos Astaxanthin-gruppen sammenlignet med de øvrige grupper. Endvidere var forbedringerne højere hos de H. pylori positive patienter. (Kilde: Phytomedicine Volume 15, Pages 391-399\n“Efficacy of the natural antioxidant astaxanthin in the treatment of functional dyspepsia in patients with or without Helicobacter pylori infection: A prospective, randomized, double blind, and placebo-controlled study” Authors: L. Kupcinskas, P. Lafolie, A. Lignell, G. Kiudelis, L. Jonaitis, K. Adamonis, L. Percival Andersen, T. Wadstrom\nTilbageløbet af mavesyre og mavesaft øger risikoen for, at slimhinden i spiserøret bliver irriteret, og der opstår en kronisk betændelsesagtig tilstand, Barrets oesophagus, der med tiden kan føre til udvikling af kræft i spiserøret. Ved at sikre sig, at man har nok af mineralet selen i kroppen kan man nedsætter isikoen for udvikling af kræft. For eksempel ved at tage 200 mikrogram organisk selen dagligt, fx Seleno Precise.\nOperation for refluks skal kun gøres, hvis alt andet svigter, da resultaterne ikke er særlig gode.\nMan opererer i dag med en kikkertmetode.


Se evt. hér\tThe Hoff - Mansens 80er Retro PC\n| NZXT S340 Elite | ASRock Z270 Extreme4 | Intel i5 7600K | NZXT Kraken X52 | 2x8GB Trident RGB 320Mhz RGB | MSI 1080 Armor 8GB | Be Quiet Dark Power Pro 650W | 4x256GB SSD | 2TB NAS Harddisk |\tDette indlæg er blevet redigeret 1 gange, senest redigeret af "HerrMansen" (06.10.2010, 16:41)\nCydia og lign. følger typisk med i jailbreak pakken, og du kan efter jailbreaket sagtens installere og kopiere musik over til din iDims. Det skal lige siges at et jailbreak ikke giver muligheden for at køre programmer du ikke ejer - dér skal mere til. The Hoff - Mansens 80er Retro PC